text:
O le sailia ma le mauaina o le taliaina e le Alii, o le a taitai atu ai i le malamalama e faapea ua filifilia ma faamanuia i tatou e Ia.
A o o’u laitiiti, ou te manatua nisi o taimi e alu ai lo’u tamā ma ave a’u ma te galulue i galuega faatino. Sa i ai se matou togalaau laitiiti i ni nai kilomita mai le mea sa matou nonofo ai, ma sa tele lava mea e fai i taimi uma e sauni ai le togalaau i vaitau taitasi. Ma te galulue i le fale e faasavilivili ai po o le fauina po o le lipeaina o pa. Ou te manatua taimi uma e fai ai nei galuega i le maatiati o le malulu, tetele o le kiona, po o le maligi o timuga. Ae sa ou fiafia i ai. E aoao a’u e lo’u tamā i le ala e fai ai ia mea ma le onosai ma le taliaina.
I se tasi aso sa ia valaaulia ai au e faamau se faovilivili ma lapatai mai, “Manatua, afai e te soona vilimauina, o le a gau.” O le mimita, sa ou manao ai e faaali atu ia te ia le mea e mafai ona ou faia. Sa ou viliina ma lo’u malosi atoa, ma, sa faapena lava, na gau ia te a’u le faovilivili. Sa fai mai lana tala malie, ona ma toe amata ai lea. E ui lava ina sa ou “faaleaga mea” ae sa ou lagonaina i taimi uma lona alofa ma lona talitonuina o a’u. Ua silia ma le 10 tausaga talu ona maliu o ia, ae o loo o’u manatuaina pea lona leo, lagona lona alofa, olioli i ana faamalosiauga, ma lagona lona taliaina.
O le lagona o le taliaina e se tasi tatou te alolofa i ai o se manaoga taua lea o le tagata. O le taliaina e tagata lelei e musuia ai i tatou. E faateleina ai lo latou lagona o le taua o le tagata lava ia ma le talitonuga ia te oe lava. O i latou o e e le maua le taliaina mai punavai manaomia e masani ona saili atu i se isi mea. Latou te ono su’e atu i tagata e le manatu popole i lo latou tulaga faamanuiaina. Latou te ono pipii atu i uo sese ma fai mea ua latou iloa e le sa’o e taumafai ai e maua le aloaiaina o loo latou sailia. Latou te ono sailia le taliaina e ala i le faia o se ituaiga sitaili faapitoa o lavalava e faaosofia ai lagona o le auai po o tulaga e faatulaga ai. Mo nisi, o le tauivi mo se matafaioi iloga po o se tulaga taualoa e mafai foi ona avea ma se auala e sailia ai le taliaina. Latou te ono faamatalaina lo latou taua e ala i se tofiga latou te umia po o tulaga latou te maua.
E oo foi i totonu o le Ekalesia e le o taimi uma tatou te saoloto ai mai nei ituaiga o mafaufauga. O le sailia o le taliaina mai punavai sese po o le mo mafuaaga le sa’o, e tuu ai i tatou i se auala lamatia—le auala lea e ono taitaieseina ai i tatou ma oo atu ai i le faatafunaga. Nai lo o le lagonaina o le faatauaina ma le talitonu o le tagata ia te ia lava, o le a iu ina tatou lagona le tuulafoaiina ma le le amanaiaina.
Sa fautuaina e Alema lona atalii o Helamana, “Vaai ia e tepa atu i le Atua ma e ola ai.”1 O le punavai autu lava o le faatagaina ma le taliaina tumau, o lo tatou Tama Faalelagi ma Lona Alo o Iesu Keriso. La te silafia i tatou. La te alolofa ia i tatou. La te le taliaina i tatou ona o o tatou suafa faalagilagi po o tulaga tofi. La te le silasila i o tatou tulaga. La te silasila i totonu o o tatou loto. La te taliaina i tatou o le ituaiga tagata e i ai i tatou ma le tagata o loo tatou taumafai ia avea ai. O le sailia ma le mauaina o le taliaina mai ia i La’ua o le a le aunoa ona siitia ma faamalosiau ai i tatou.
O le a ou faasoa atu se mamanu faigofie afai e faaaogaina, e mafai ona fesoasoani ia i tatou uma e maua ai le taliaina sili. O lenei mamanu sa tuuina mai e le Alii e ala mai i le Perofeta o Iosefa Samita: “E moni ou te fai atu ia te outou, o i latou uma o i totonu o i latou o e ua latou iloa ua faamaoni o latou loto, ma ua momomo, ma ua salamo o latou agaga, ma ua loto e tausi a latou feagaiga e ala i le taulaga—ioe, o taulaga uma e poloaiina e A’u, o le Alii, e taliaina i latou e a’u.”2
O lenei mamanu e aofia ai ni laasaga faigofie se tolu:
-
1.
Iloa ua faamaoni ma momomo o tatou loto,
-
2.
Iloa ua salamo o tatou agaga, ma
-
3.
Ia loto e tausi a tatou feagaiga e ala i le taulaga, e pei ona poloaiina ai e le Alii.
Muamua, e tatau ona tatou iloa ua faamaoni ma momomo o tatou loto. E faapefea ona tatou iloa lena mea? Tatou te amata i le faia o se iloiloga faamaoni faaletagata lava ia. O le loto o le ogatotonu lea o o tatou lagona. A o tatou vaavaai i totonu o o tatou loto, tatou te faia se iloiloga mo i tatou lava. O mea e le iloa e se tagata o latalata mai ia i tatou, tatou te iloaina lelei lava. Tatou te iloa o tatou faamoemoega ma manaoga. A tatou faia se manatunatuga faamaoni, ma amiotonu, tatou te le ‘alo pe taufaasese ia i tatou lava.
E i ai foi se ala e faamasino ai pe o momomo o tatou loto. O se loto momomo o se loto lea e agavaivai, e matala, ma e mataalia. Pe a ou faalogo a o fetalai mai le Faaola, “Faauta, ou te tu atu i le puipui ma tu’itu’i atu,”3 Ou te faalogo atu i Lana tu’itu’i mai i le faitotoa o lo’u loto. Afai ou te tatalaina le faitotoa lenei ia te Ia, o le a sili atu lo’u mataala i valaaulia a le Agaga, ma e sili atu lo’u taliaina o le finagalo o le Alii.
Pe a tatou mafaufau loloto ma le faamaoni ma le agaga tatalo i le telē e oo i ai le faamaoni ma le momomo o o tatou loto, o le a aoaoina i tatou e le Agaga Paia. O le a tatou maua se faamautinoaga matagofie po o se aoaiga mālū, e valaaulia ai i tatou e galulue.
Lona lua, e tatau ona tatou iloa ua salamo o tatou agaga. O le upu salamo i le Oxford dictionary ua faamatalaina o le “lagonaina po o le faaalia o le faanoanoa i le iloa ua faia e se tagata se mea sese.”4 Afai e i ai so tatou agaga salamo, tatou te faailoa atu a tatou agasala ma faaletonu. E aoao gofie i tatou i “mea [uma] tau i le amiotonu.”5 Tatou te lagona le faanoanoa faaleatua ma manao e salamo. O se agaga salamo e naunau e faalogo “i uunaiga a le Agaga Paia.”6
O se agaga salamo e faaalia e ala i lo tatou malilie ma naunautai e galulue. Tatou te naunau e faamaualalo i tatou lava i luma o le Atua, naunau e salamo, naunau e aoao, ma naunau e sui. Tatou te naunau e tatalo, “Ae aua le faia lo’u loto, a o lou finagalo.”7
O le laasaga lona tolu i le taliaina e le Alii o se filifiliga malamalama e tausi a tatou feagaiga e ala i le taulaga, “ioe, o taulaga uma e poloaiina e A’u o le Alii.”8 E tele ina tatou mafaufau e faapea o le upu taulaga e faatatau i se mea telē pe faigata ona tatou faia. I ni tulaga faapitoa e ono moni ai lenei mea, ae o le tele lava, e faatatau i le ola ai i aso taitasi o ni soo moni o Keriso.
O se tasi o auala tatou te tausi ai a tatou feagaiga e ala i le taulaga, o le fetagofi atu ma le agavaa i le faamanatuga i vaiaso taitasi. Tatou te saunia ma le iloa lelei i tatou lava mo le sauniga paia. Tatou te faafou ma faamautu ai a tatou tautinoga paia i le Alii. O le ala lenei tatou te lagona ai Lona taliaina ma maua ai Lana faamautinoaga e faapea, o a tatou taumafaiga ua silafiaina ma ua faamagaloina a tatou agasala e ala i le Togiola a Iesu Keriso. I lenei sauniga, e folafola mai ai e le Alii ia i tatou, a o tatou naunau e tauave i o tatou luga le suafa o Lona Alo ma manatua pea o Ia ma tausi Ana poloaiga, o le a tatou maua pea Lona Agaga e faatasi ma i tatou. O le avea o le Agaga Paia ma o tatou soa tumau o le faailoaga sili lea o le taliaina e le Atua.
O isi auala e tausi ai a tatou feagaiga e ala i le taulaga, e pei lava le faigofie o le taliaina o se valaauga i le ekalesia ma auauna atu ai ma le faamaoni i lena valaauga pe o le mulimuli ai i le valaaulia a lo tatou perofeta, o Thomas S. Monson, ia aapa atu ia i latou o e o loo tutu i tafāala ma e manaomia le laveaiga faaleagaga. Tatou te tausi a tatou feagaiga e ala i le taulaga i le tuuina atu lea o auaunaga le leoa i lo tatou vaifale po o le lotoifale po o le sueina o suafa o o tatou tuaa ma fai galuega faalemalumalu mo i latou. Tatou te tausi a tatou feagaiga e ala i le taulaga i le taumafai pea mo le amiotonu, ia faamaoni, ma faalogo i uunaiga a le Agaga a o tatou ola i o tatou olaga i aso taitasi. O nisi taimi o le tausia o a tatou feagaiga e leai lava se isi mea e sili atu nai lo o le tumau mausali ma le faamaoni pe a pesi solo mai faafitauli o le olaga.
Ina ua uma ona faamalamalama atu le mamanu o le auala e taliaina ai e Ia, sa faaaoga loa e le Alii se aoaoga matagofie e faailoa mai ai le ala tatou te manuia ai o ni tagata taitoatasi ma o ni aiga a o tatou sailia Lana taliaina. Na fetalai o Ia, “Aua o A’u o le Alii, o le a faia i latou ia fua mai e pei o se laau fua tele ua toto i se fanua lelei, i tafatafa o se vaitafe mamā, e fua mai ai se fua e taua tele.”9
Pe a tatou ola patino e tusa ai ma le Agaga o le Alii ma lagona Lona taliaina, o le a faamanuiaina i tatou e sili atu i mea tatou te malamalama i ai ma fua mai ai ni fua se tele o le amiotonu. O le a tatou i ai faatasi ma i latou ia sa Ia fetalai atu i ai, “Ua lelei ia, le auauna lelei e, ma le faamaoni: ua e faamaoni i nai mea iti, ou te tofia oe e pule i mea e tele: ina ulufale mai ia i le fiafia o lou Alii.”10
O le sailia ma le mauaina o le taliaina e le Alii, o le a taitai atu ai i le malamalama e faapea ua filifilia ma faamanuia i tatou e Ia. O le a tatou maua le talitonuga faateleina o le a Ia taitai i tatou ma taiala i tatou mo le lelei. O Lona alofa tunoa o le a iu ina manino i o tatou loto, i o tatou olaga, ma i totonu o o tatou aiga.
Ma lo’u loto atoa, ou te valaaulia ai outou e saili le taliaina e le Alii ma olioli i Ana faamanuiaga folafolaina. Pe a tatou mulimuli i le mamanu faigofie ua fofola mai e le Alii, o le a iu ina tatou iloa ai ua taliaina i tatou e Ia, e tusa lava po o a o tatou tulaga tofi, tulaga, po o le atoatoa faaleolaga nei. O Lona taliaina agalelei o le a musuia ai i tatou, faateleina lo tatou faatuatua, ma fesoasoani tatou te taulima ai mea uma tatou te fetaiai i le olaga. E ui lava i o tatou luitau, o le a faamanuia, ma faatamaoaigaina i tatou,11 ma lagona le toafilemu.12 O le a tatou i ai faatasi ma i latou o e na fetalai mai ai le Alii:
“Aua le matatau, le fanau laiti e, ona o outou o a a’u, ma ua ou manumalo i le lalolagi, ma o outou o ni o i latou o e ua tuuina mai e lo’u Tama ia te a’u;
“Ma e leai so i latou o e ua tuuina mai e lo’u Tama ia te a’u e leiloa.”13
I le suafa o Iesu Keriso, amene.
Show References
-
1. Alema 37:47.
-
-
3. Faaaliga 3:20.
-
4. Oxford Dictionaries Online, “contrite,” oxforddictionaries.com.
-
5. Alema 21:23.
-
6. Mosaea 3:19.
-
7. Luka 22:42.
-
-
-
10. Mataio 25:21.
-
11. Tagai Mosaea 2:22.
-
12. Tagai Mosaea 2:41.
-


c: text/html

text:
Ou te fiafia i le avanoa e lauga atu ai ia te outou le autalavou matutua. Ou te momoli atu alofaaga ma faamanuiaga mai le Au Peresitene Sili ma le Korama a le Toasefululua. E maoae le i ai iinei i le nofoaga autu mo konafesi i le BYU-Idaho. I o’u mata faalemafaufau ua mafai ai ona ou vaaia outou i atunuu eseese i le lalolagi atoa.
A o ou pei o lo outou matutua, sa avea Peresitene Tavita O. MaKei ma perofeta. Sa avea Peresitene MaKei o se peresitene o le Ekalesia mai le 1951 seia oo i le 1970, o le tausaga lea na atoa i ai lo’u 30. E i ai lava pea se mea faapitoa tele e uiga i le perofeta e i ai i le taimi o lou talavou matutua. Ou te alofa ma faamemelo ia Peresitene MaKei. E masani lava ona ia ta’ua se tala moni na tupu a o avea o ia ma se faifeautalai i Sikotilani. Sa ia lagonaina le ma’i manatu i le aiga ae faatoa i ai i le misiona mo sina taimi puupuu ma faaalu ni nai itula e maimoa ai i le Maota Tele o Stirling sa lata ane. Ina ua foi mai o ia ma lana soa mai le maimoaina o le Maota Tele, sa la pasia ai se fale lea sa i ai se maa i luga ae o le faitotoa ua vaneina ai se faaupuga o se upusii e masani lava ona faamamalu ai ia Siekisipia lea e faitauina faapea: Pe O Ai Lava Oe, Fai Lelei Lau Vaega.
O le toe ta’ua ai o lenei aafiaga i se tautalaga na tuuina mai i le 1957 sa faamalamalama ai e Peresitene MaKei e faapea: “Sa ou faapea ifo ia te au, po o le Agaga lea e i totonu ia te au, ‘O oe o se tagata o le Ekalesia a Iesu Keriso o le Au Paia o Aso e Gata Ai. Ae sili atu i lena, ua e i ai iinei o se sui o le Alii o Iesu Keriso. Sa e taliaina le tiutetauave o se sui o le Ekalesia.’ Ona ou mafaufau lea i le mea sa ma faia i lena aoauli. Sa ma maimoa solo, sa ma mauaina ni faatonuga ma faamatalaga faasolopito, e moni lava sa ou fiafia i ai …. Peitai, e le o se galuega faafaifeautalai lena. … Sa ou taliaina le savali na tuuina mai ia te au i lena maa, ma mai lena taimi sa ma taumafai ai e fai le ma vaega o ni faifeautalai i Sikotilani.”1
O lenei savali—Pe O Ai Lava Oe, Ia Fai Lelei Lau Vaega— sa matua taua ma sa i ai sea aafiaga ia Elder MaKei sa ia faaaogaina mo lona olaga atoa. Sa ia naunau pe o le a lava le tiutetauave na te maua, o le a ia faia le mea sili na te mafaia.
A o avea ia David B. Haight ma peresitene o le misiona i Sikotilani, sa ia mauaina le uluai maa vane lea ma sa ia faia ai se maa e foliga tutusa o loo i ai nei i le nofoaga autu e aoao ai faifeautalai i Provo, Iuta. O le toatele o outou ua vaai i le upusii ma mafaufau loloto ai i le taua o lana savali. Sa faamautu mai talu ai nei e Elder Russell M. Nelson lenei savali i le faamanatuina o le 50 tausaga o le Nofoaga Autu e Aoao ai Faifeautalai.
A o ou mafaufau pe o ai outou, na oo mai se lagona ia te au e faapea atonu tou te le o talisapaiaina atoa le taua o la outou tupulaga. Ua faailogaina e malo i se tulaga aoao ia tupulaga eseese o loo ola i aso nei. O le tupulaga sili ona matutua ia i tatou i le Iunaite Setete ma isi atunuu ua faailogaina “o le Tupulaga Silisili” ona o mea sa latou onosaia i le lalolagi atoa i le Pau Tele o le Tamaoaiga i le vaitau o le 1930 ma mea na ausia i le Taua Lona II a le Lalolagi ma aafiaga na mulimuli mai ai i le fausiaina o se lalolagi sili atu. Sa i ai nisi o le Usoga Sinia o le Ekalesia i nei mea na tutupu. Sa i ai Peresitene Thomas S. Monson i le Neivi a le Iunaite Setete; sa auauna atu Peresitene Boyd K. Packer i le Fuavaalele a le Iunaite Setete; sa i ai Elder L. Tom Perry i le Marini a le Iunaite Setete. O le a ou faasoa atu ia te outou i se taimi o mulimuli mai nisi o aafiaga na latou oo i ai ma lesona na latou aoaoina mai ma aoao atu.
O la outou tupulaga na fananau mai i le vaitau o le 1980 ma le popofou i le ogatotonu o le vaitau o le 1990, o loo faatatau i ai i le taimi nei o le “Tupulaga o le Meleniuma.” O nisi tagata faitofa o loo masalosalo pe o a mea o le a ausia e la outou tupulaga. Ou te talitonu ua ia te outou le talaaga ma le faavae e avea ai ma tupulaga silisili, ae patino lava i le tuleiina i luma o le fuafuaga a le Tama o i le Lagi.
Aisea ua ou faia ai lenei faamatalaga? Ua sili atu ona maua e la outou tupulaga ia aoaoga o le seminare ma le inisitituti nai lo tupulaga ua mavae, ma ua outou maua aoaoga silisili nai lo se isi lava tupulaga mai le Peraimeri, perisitua, ma Tamaitai Talavou. Ma le isi, pe tusa e 375,000 o outou sa avea pe o loo avea nei o ni faifeautalai. Ua outou mauaina le tasi vaetolu o faifeautalai uma na auauna atu i lenei tisipenisione. O Samuelu Samita, o le faifeautalai muamua lea o lenei tisipenisione sa faauuina o se toeaina ma vaetofiaina o se faifeautalai i le aso 6 Aperila, 1830, le aso lea na faatulaga ai le Ekalesia. Pe a e mafaufau i faifeautalai uma ua auauna atu talu mai lena taimi, e maofa i lena tasi vaetolu o loo i ai i lo outou vaitausaga. I se faatusatusaga e na o le 76,000 faifeautalai pe itiiti ifo foi ma le 8 pasene, sa auauna i totonu o le 12 tausaga a o 18 i le 30 o’u tausaga. Mo outou na sa le i mauaina se avanoa e faamisiona ai, o le a le faaitiitia ai lava le taua o lou sao. E toetoe lava o le afa o le Au Peresitene Sili ma le Toasefululua e le i mauaina le avanoa e faamisiona ai.
Aloese Mai le Faafoliga i se Isi Tagata e ala i le Faia o se Matapulepule
I le mafaufau ai i gafatia maoae mo le lelei o loo ia te oe, o a ni o’u popolega mo lou lumanai? O le a se fautuaga e mafai ona ou avatu ia te oe? Muamua, o le a tele naua se uunaiga ia te outou taitasi e faafoliga i se isi tagata—e faia ai se matapulepule—ma avea ai ma se tagata e le atagia moni mai ai pe o ai oe ma le tagata e te manao e avea ai oe.
I le taumafanafana ua tea sa matou feiloai ai, o au ma Elder L. Tom Perry, faatasi ai ma Michael Otterson,2 i a matou matafaioi o le va i fafo ma Abraham Foxman i lona ofisa i Niu Ioka. O Mr. Foxman o le faatonu aoao lea o le Anti-Defamation League. O lana misiona o le taofia lea o le taufaaleagaina o tagata Iutaia. Ua toe itiiti atoa le 40 tausaga o aofia ai o ia i lenei galuega. O le tala o lona olaga lea na taitai atu ai o ia i lenei tulaga e ese le manaia. Sa fanau o ia i le amataga o le Taua Lona II a le Lalolagi. Sa tuu atu e ona matua, o Joseph ma Helen Foxman, a o feagai ai ma se tulafono e faasaga i tagata Iutaia, ia Abraham i se teine Polani Katoliko ae la te le i oo atu i se pitonuu e nonofo ai tagata Iutaia i Vilna, Litunia ia Setema, 1941. Sa 13 masina le matua o Abraham. Sa sao mai ona matua mai le taua ma le Fasiotiga o Tagata Iutaia, ae sa le i toe faatasi ma Abraham seia oo ina ua fa ona tausaga. Sa taumateina pe tusa e 1.5 miliona tamaiti Iutaia na faaumatia i le faafanoga a le Nazi. Sa puipuia Abraham e le teine Katoliko lea sa avea o ia i le lotu i Aso Sa uma ma nana ai lona faasinomaga Iutaia.3 E le o se mea e ofo ai le tuuto atu e Abraham Foxman o lona olaga e faasagatau ai e tetee i faiga faailoga lanu, feitagai, faailoga tagata, ma le faaituau.
Sa ma galulue ma Mr. Foxman i ni taimi ua tea ma sa ou faamemelo i lona lototele ma le tuuto. I la matou fonotaga ma ia i Niu Ioka, sa ou fesili atu ai ia te ia pe o le a se fautuaga na te aumaia mo i matou e faiā ma lo matou tiutetauave o le va i fafo mo le Ekalesia. Sa mafaufau o ia mo sina taimi ona ia faamalamalama mai lea o le taua o le uunaia o tagata ia aua nei faia ni matapulepule. Sa ia faamatalaina le Ku Klux Klan. O se faalapotopotoga sa matua malosi ma taufaamatau i le tele o tagata Amerika i le vaega muamua o le seneturi talu ai. Faatasi ai ma ofutalaloa ma matapulepule tutusa lelei lea sa faigata ai ona iloa i latou, sa latou susunuina ai ni satauro i fanua o i latou ia latou te tulimataia ma tofia i latou lava e fai ma tagata e vaavaaia amioga a tagata. Sa aofia ai i tagata sa sili ona latou tulimataia ia tagata Amerika Aferika, ae sa faapena foi i tagata Katoliko, Iutaia, ma tagata e fāi mai i le atunuu. O le tele o i latou o tagata faamiliteli sa aofia ai i le fasiga o tagata, faatautala faaletino, e oo lava i le fasioti tagata. Sa faasino mai e Mr. Foxman o se vaega toalaiti o le Ku Klux Klan o tagata saua, ofutino eena i le pule malosi o le 1930 i Europa. Ae o le toatele o i latou pe a aunoa ma ni matapulepule, o tagata masani lava e aofia ai tagata faipisinisi ma tagata lolotu. Sa ia matauina o le nanaina o o latou faasinomaga ma le faia o se matapulepule na mafai ai ona latou auai i gaoioiga ia e masani ona latou lē ō i ai.4 O a latou amioga sa i ai se aafiaga leaga tele i le malo Amerika.
O le fautuaga a Mr. Foxman o le faamamafa mai lea o le taua o tagata e aloese mai matapulepule ia e nana ai o latou faasinomaga moni.
I le popofou o lo tatou talafaasolopito, sa i ai le Perofeta o Iosefa Samita, Ema ma le la masaga, o Iosefa ma Iulia i Hiram, Ohaio i le Faatoaga a Johnson. Sa mama’i uma le fanau i le misela. Sa momoe Iosefa ma lona atalii laitiiti i luga o se moega tulei e latalata i le faitotoa pito i luma.
Na tusia e Uso Mark L. Staker le mea na tupu:
I le po sa feosofi mai ai se vaega o tagata ua vali lanu uliuli foliga i le faitotoa ma toso atu i fafo le Perofeta lea na latou fasi ai o ia ma valitāina faatasi ma Sini Rikitone.
“Ina ua vaai atu Ema i le fasiga ma le valitāina o Iosefa, na matapogia o ia. …
“… E ui ina pau ese se nifo o le Perofeta, ma se manua tuga i lona itu, tafi ese se vaega o lona lauulu, ma mu i se vailaau, ae sa ia lauga atu lava i se sauniga masani o tapuaiga o le Aso Sa. Na aofia ai i le Au Paia sa potopoto, pe ā ma le toafa, o tagata o le vaega leaga sa i ai.”5
O le vaega e sili ona matautia i lenei vaega leaga e faapea, na maluluina Iosefa laitiiti i le malulu o le po a o toso ese atu lona tama ma pueia ai o ia i se malulu matautia ma o se taunuuga, na maliu o ia i nai aso mulimuli ane.
E malie foi o i latou ia na auai i le fasiotiga faamaturo o le Perofeta o Iosefa ma lona uso, o Ailama, sa valiina o latou foliga i se taumafaiga e nana ai o latou faasinomaga moni.6 O i latou e faalafiina o latou faasinomaga ma ulu atu i faapotopotoga faalilolilo o loo i ai ni popolega patino. Ua tatou aoao mai le Tusi a Mamona e faapea o Lusifelo na te, “faaoso le fanauga a tagata i faapotopotoga faalilolilo o le fasioti tagata ma galuega faalilolilo eseese uma o le pouliuli” (2 Nifae 9:9; tagai foi i le 3 Nifae 6:27–30).
Ia ou te le o faapea atu o le a aafia nisi o outou i ituaiga o mea ia na tutupu ia faatoa ou faamatalaina atu. Ou te talitonu, i o tatou aso, lea e sili atu lava ona faigofie le le iloaina o oe, o loo i ai ma ni mataupu faavae taua o loo aofia ai i le le faia o se matapulepule ma le “tutumau i faatuatuaga … o e na fasia.”7
O se tasi o ou puipuiga silisili mai le faia o filifiliga leaga o le aua lea nei faia soo se matapulepule o mea faalilolilo. Afai e te iloaina ua e manao e fai lea mea, faamolemole ia e iloa o se faailoga ogaoga lena o le matautia ma o se tasi o meafaigaluega a le fili e faaoso ai oe e fai se mea e le tatau ona e faia. O se tasi o mafuaaga matou te fautuaina ai faifeautalai ina ia laei talafeagai ma alii faifeautalai ina ia sele mama soesa, ina ia leai ni fesili pe o ai i latou ma le auala e tatau ai ona latou amioa’i. O le a fesili nisi: Pe le o le taufaasese lena mea? Ailoga. Mafaufau pe o le a le faamatalaina o laei ma teuga i le Tusi a Mamona e le perofeta o Moronae, o lē sa faatusaina le faamaualuga i le ofuina o “ofu mananaia tele.” Sa ia tuufaatasia le faamaualuga i le ofuina o “ofu mananaia tele” ma “feteenaiga, ma le lotoleaga, ma sauaga, ma amioletonu ituaiga eseese uma” (Mamona 8:36). O loo ou popole patino lava ona i o tatou aso e mafai ona avea o tatou ituaiga o laei ma teuga o se faailoga o le tetee po o le le tausisia o tulaga faatonuina o le amio mama, ma aafia ai i se tulaga le lelei o tulaga faatonuina o le amio mama o isi.
Ia Faatino [Foliga] E Tusa Ai ma Ou Talitonuga Moni
O le fautuaga lona lua ou te avatu o le: Ia e foliga e tusa ai ma ou talitonuga moni e ala i le faaaluina o lou taimi i mea na o le a fausia ma atiina ae ai lou tagata ma fesoasoani ai ia avea atili oe e faapei o Keriso. Ou te faamoemoe e leai se isi o outou o vaai i le olaga ua na o ni “mea faafiafia ma taaloga” ae nai lo lena, ia avea o se taimi e saunia ai “e fetaiai ma le Atua” (Alema 34:32).
O se faataitaiga matagofie lava o le faatinoina o lau vaega ma le faaaogaina ma le tatau o le taimi o loo faaali mai i se mea na tupu i le olaga o Elder L. Tom a o avea ma se Marini, sa avea ai o ia ma se vaega o le vaegaau a le Iunaite Setete lea na i ai i Iapani i le faaiuga o le Taua Lona II a le Lalolagi. Sa faasoa mai e Elder Perry lenei mea ina ua ia pueina lana molimau faapitoa i le Faaola lea o loo faaalia i o tatou nofoaga autu mo tagata asiasi mai:
Tala a Elder Perry
“Sa i ai so’u aafiaga e masani ona faamanatu mai ai ia te au le olioli e maua mai le faia o le fesili ‘Mata o le a le mea e fai e le Faaola i lenei tulaga?’
“O a’u o se tasi o uluai Malini na tuvae i apitaogalu i Iapani ina ua uma ona sainia le feagaiga o le filemu ina ua mae’a le Taua Lona II a le Lalolagi. Ina ua matou ulufale atu i le aai ua faatafunaina o Nagasaki, o se tasi lea o aafiaga aupito faanoanoa o lo’u olaga. Sa matua faatama’ia se vaega tele o le aai. E lei tanuina nisi ua maliliu. Sa faatulagaina ni vaega autu, ma matou galulue loa.
“Sa matua matautia le tulaga, ma e feoloolo nisi o i matou sa mananao e tuuina atu nisi mea. Sa matou o i le failotu o le matou vaega ma talosagaina se faatagaga e fesoasoani ai i le toefausiaina o falesa Kerisiano. Ona o mea sa faasa e le malo i le taimi o le taua, o lea sa toetoe ai lava ina le toe faia nei lotu. Sa matua faaleagaina nai o latou fale. Sa ofofua atu nisi o i matou e faafou ma toe faasima nei falesa i taimi matou te malolo ai, ina ia mafai ai ona avanoa mo le toe faia o tapuaiga faa-Kerisiano.
“Matou te lei iloaina le gagana. Na pau le mea sa mafai ona matou ausia, o le galuega faaletino o le faafouina lea o le fale. Sa matou sailia faifeau sa le mafai ona galulue i tausaga o le taua, ma fautuaina i latou e toe foi i o latou pulelaa. Sa maoae lo matou aafiaga ma nei tagata a o latou toe maua le saolotoga e faatino ai o latou talitonuga Kerisiano.
“Sa i ai se mea na tupu a o matou tuua Nagasaki e toe foi, ou te manatuaina pea. A o faaee le matou nofoaafi matou te o ai i lo matou vaa e toe foi ai, sa taufaifai mai le toatele o isi Malini. Sa i ai a latou uo teine e faatofa ia i latou. Sa talie mai ia i matou ma fai mai ua matou misia le mālie o le nonofo ai i Iapani. Sa na ona matou faamaimaua le taimi e galulue ai ma faasimā papuipui.
“A’o faatetele la latou taufaifai mai, sa vaaia i se mati’eti’e e lata mai i le nofoaga o nofoaafi pe tusa ma le luaselau o nei Kerisiano Iapani maoae mai falesa sa matou faafouina, o agai mai ma usuina le ‘Sāvali i Luma le Autau Kerisiano.’ Sa latou o mai ma le anoanoai o meaalofa mo i matou. Ona latou faaituala lua ai lea i le auala, ma a o amata ona aluese le nofoaafi, sa matou aapa atu i fafo e tau lava ina pa’i atu i o latou tumutumulima a o matou tuua i latou. Sa le mafai ona matou tautatala; sa matua ootia o matou loto. Peitai, sa matou faafetai ona sa mafai ona matou fesoasoani i sina mea itiiti e toefaatuina ai le faa-Kerisiano i se atunuu ina ua mavae le taua.
“Ou te iloa o loo soifua le Atua. Ou te iloa o i tatou uma o Ana fanau ma e alofa o Ia ia te i tatou. Ou te iloa na Ia auina mai Lona Alo i le lalolagi, e avea ma taulaga togiola mo tagata uma. Ma o i latou e talia Lana talalelei ma mulimuli ia te Ia o le a olioli i le ola e faavavau, o le meaalofa aupito sili lea o meaalofa uma a le Atua. Ou te iloa Na Ia toetaita’ia le Toefuataiga o le talalelei i le lalolagi, e ala i le auaunaga a le Perofeta o Iosefa Samita. Ou te iloa na pau lava le olioli ma le fiafia e tumau o le a tatou maua i aafiaga o le olaga nei, o le a maua e ala i le mulimuli i le Faaola, usiusitai i Lana tulafono, ma tausi Ana poloaiga. O loo soifua o Ia. O la’u molimau lea i Lona suafa paia, o Iesu Keriso, amene.”8
Mafaufau i le taua o le faaaluina o taimi o nisi o fitafita i le toefuataiina o lotu Kerisiano e faatusatusa i isi fitafita o loo aafia i le gaoioiga faataalo, faavalevalea, pe faatiapolo. Faamolemole mafaufau loloto ma ia magafagafa lelei e filifili pe faapefea ona faaaoga lou taimi.
O le maimoaina o lenei vitio ua faamanatu mai ai ia te au se tasi o mea na ou muai manatuaina ae sa na o le lima o’u tausaga. O lo matou peresitene o le siteki o le tamā o Elder Perry. I le faaiuga o le Taua Lona Lua a le Lalolagi, na faanonofo ai fitafita uma na toe foi mai le taua i luga i le tulaga o le falesa i se sauniga faamanatuga. Sa latou o mai ua laei i o latou toniga silisili o le militeli, ma sa taitasi ma tuu mai a latou molimau pupuu. Sa tutulu ia Peresitene Perry a o tuu mai e ona atalii e toalua, o Elder Perry ma lona uso laitiiti o Ted, a la molimau. A o ou laitiiti lava, o se mea sili ona musuia ma faagaeetia ia te au. Ou te le manatuaina mea sa la fai mai ai, ae ou te manatuaina ou lagona sa i ai.
E pei ona outou tagatagai i ai i le faataitaiga a Elder Perry i lenei vitio, ou te le o talanoa atu e uiga i le laeiina o lau tapuaiga i lima o lou ofu po o le faafoliga o le faamaoni. O se mea lena e maasiasi ai oe ma le Ekalesia. O lea ou te talanoa atu i le avea o oe ma tagata e tatau ona e avea ai. A o matou galulue ai i le taiala a faifeautalai Tala’i La’u Talalelei, sa matou lagonaina e mafai foi ona avea ma taiala aoga i le olaga atoa mo a tatou faifeautalai ma tagata o le ekalesia, aemaise lava le mataupu e 6, “E Faapefea Ona Ou Atiina Ae Uiga Faa-Keriso?” A o e taumafai e faatino lau vaega ma faailoa uiga e fia atiina ae, o le a e manao ai e “fai se lisi ma suesue … mau ia e aoao mai e faatatau i uiga”, “faatutu ni sini ma fai ni fuafuaga e faaaoga ai uiga ia i lou olaga,” ma “tatalo i le Alii e fesoasoani mai ia te oe e atiae ia uiga.”9 I le faia o lea mea, e le tatau ai ona e faia se matapulepule ma nana ai lou faasinomaga moni.
O nisi o outou atonu e pauu atu i se amioga e matua sili atu nai lo le fiafia ma taaloga. O i latou ia e aafia i ponokalafi po o soo se isi lava ituaiga o ola le mama o loo faatinoina se matafaioi e ese mai tagata latou te mananao moni e avea ai i latou po o tagata e tatau ona avea ai i latou. E malie le toetoe lava o tagata uma o e aafia i ponokalafi e mafaufau i se faasinomaga sese ma nana ai i tua lona auai ai. Latou te faalafiina a latou amioga ia latou te iloa e ta’usalaina ma faataumaoi mai tagata uma latou te alolofa i ai. O ponokalafi o se mala e le gata e faaleagaina tulaga faatonuina o le amio mama i le Atua, ae e mafai foi ona faatamaia ai faaipoipoga ma aiga ma maua ai se aafiaga leaga i isi tagata. Ua faaleagaina uma e vaisu o Initoneti ma ponokalafi ia faaipoipoga.10 A o e agai atu i se faaipoipoga, e le tatau ona e faia soo se matapulepule lea e nana ai lau amio le talafeagai o le a faaleagaina ai oe po o lau faaipoipoga.
Mo i latou ua pauu atu i lenei mausa faataumaoi, faamolemole ia mautinoa e mafai ona e salamo, ma e mafai ona faamaloloina oe. E manaomia ona muamua le salamo i le faamalologa. O le faamalologa atonu o se faagasologa umi. E mafai ona fautuaina oe e lou epikopo i le auala e mafai ai ona maua le fesoasoaniga e te manaomia ina ia faamaloloina ai. Ua matou talosagaina epikopo e faasino atu outou ia i latou e sili ona mafai ona fesoasoani ia te outou.
E ese mai i ponokalafi ma feusuaiga le mama, o loo i ai foi isi amioga lamatia lea e faaonā ai tagata ma faavaivaia ai amioga mama autu. O loo taatele i nei aso le nana o se faasinomaga o se tasi pe a tusia ni faamatalaga ita, faatiga, faailogalanu ae le faailoaina lona tagata i luga o le initoneti. O nisi e faatatau i ai, o se tafunai. O isi faalapotopotoga patino o loo taumafai e siaki lelei ia manatu faaalia. Mo se faataitaiga o le New York Times e le taliaina ni manatu faaalia e “osofaia patino ai se tagata, faatiga, le mafaufau, masoā, … faafoliga, lē faavaea, ma LEOTETELE. …
“E uunaia foi e leThe Times le faaaogaina o igoa moni ona e, ‘‘Ua matou iloaina o tagata o ē e faaaogaina o latou igoa e faia ni talatalanoaga e sili atu ona lelei ma migao.’”11
Sa tusia e le Aposetolo o Paulo e faapea:
“Aua ne’i faaseseina outou: o le feoai ma e amio leaga e leaga ai e amio lelei.
“Ina ala mai ia i le amiotonu, a e aua ne’i agasala; aua ua pouliuli nisi i la le Atua” (1 Korinito15:33–34).
O loo manino lava o fesootaiga faatiapolo e le na o se mataupu o amioga leaga, ae a faatino e i latou o le Au Paia o Aso e Gata Ai, e mafai ona latou faaaafia leaga ai i latou e le o i ai se malamalama o le Atua po o se molimau i le Faaola.
O soo se faaaogaaga lava o le initoneti e soona fai, faatamaia ai se tulaga tauleleia, pe tuu ai foi se tagata i se malamalama leaga e ta’usalaina. O le mea o loo tatou vaaia i malo e faapea, pe a faia e tagata le matapulepule e faalilolilo ai, ua foliga mai ua latou punouai i lenei ituaiga o amioga lea e faataumaoia ai fesootaiga faaletagata. Ua solia ai foi mataupu faavae autu na aoao mai e le Faaola.
O se tasi o savali autu o le talalelei a Iesu Keriso lea na e aoaoina mai lou talavou, o le, “Aua ua faapea lava ona alofa mai o le Atua i le lalolagi, ua ia au mai ai lona atalii e toatasi, ina ia le fano se tasi e faatuatua ia te ia, a ia maua e ia le ola e faavavau” (Ioane 3:16; tagai foi i le MF&F 34:3). Na faamalamalama mai e le Faaola e le i sau o Ia e faasala i le lalolagi, ae ia faaola le lalolagi. Ona ia faamatala mai lea o le uiga o le faasalaga:
“Ina ua oo mai le malamalama i le lalolagi, a o tagata, e sili lo latou manao i le pouliuli i lo latou manao i le malamalama, aua e leaga a latou amio.
“Aua o i latou uma o e fai amio leaga e inoino i latou i le malamalama, e le o mai foi i le malamalama, ne’i faailoa a latou amio.
“A o le ua faamaoni ana mea e fai, e sau lava o ia i le malamalama, ia faaalia ana amio ina ua tatau i le Atua.” (Ioane 3:19–21; tagai i fuaiupu 17–21).
E le manaomia ona faia ni matapulepule a ē amiotonu e nana ai o latou faasinomaga. Ou te fiafia i le tala moni mai le soifuaga o Peresitene Thomas S. Monson. E le i atoa lona 18 seia latalata i le faaiuga o le Taua Lona II a le Lalolagi. O le mea moni, na uma le taua i Europa, ae sa faia pea le taua i le Pasefika.
Sa auai o ia i le Neivi a le Iunaite Setete ma folau atu ai i San Diego, Kalefonia. O le a outou manatuaina lana tala i le konafesi aoao talu ai. I lona Aso Sa muamua na faatutu uma ai i laina e le Satini ia tagata uma ia o i le lotu. Sa ia auina atu le Au Katoliko i le tasi nofoaga, o le Au Iutaia i le isi, ma taumafai loa e auina atu tagata uma o totoe i se sauniga a le Au Porotesano. Sa fai mai Peresitene Monson sa ia iloaina e le o ia o se Katoliko, Iutaia, po o se Porotesano; o ia o se Mamona. Sa ia te ia le lototele e tu mausali ai ma sa fiafia ina ua iloa o loo i ai foi isi tagata faamaoni o loo tutu i ona tua. Semanu e faigofie lava ona o faatasi ma le vaega tele i le sauniga a Porotesano. Sa ia naunau e faailoa pe o ai o ia ma faatino lana vaega e tatau ai.12
Seti Ni Sini Talafeagai
O la’u fautuaga lona tolu e fesootai i nisi o sini e tatau ona outou iloiloina. Pe tusa o le taimi lava e tasi lea sa i ai ia Elder Perry ma le Marini i Iapani, sa tautua ai foi ia Peresitene Boyd K. i Iapani i le Fua Vaalele i le faaiuga o le Taua Lona II a le Lalolagi.
I lana lauga i le faamanatuina o le selau tausaga o le seminare i le aso 22 o Ianuari o le tausaga nei, sa ia faamalamalama mai ai o le taimi lea sa faatulagaina ai lona olaga.13 I le 2004 sa matou o ai ma Peresitene Packer ma isi i Iapani. Sa ia maua se avanoa e toe saili ai nisi o ona tulagavae ma mafaufau i nisi o aafiaga ma faaiuga na ia faia i lena taimi. Sa ia toe ta’ua nisi o na aafiaga i lana saunoaga i le seminare. Ona ua ia faatagaina, o lea ou te faasoa atu ai ia te outou isi manatu ma lagona.
Sa faamatala e Peresitene Packer ni aafiaga na tutupu i le motu e mamao ese mai ma le talafatai o Okinawa. Na te mafaufau i ai o lana mauga lea i le togavao. O ana sauniuniga ma feiloaiga ma isi tagata o le ekalesia sa faalolotoina ai lona talitonuga i aoaoga o le talalelei. O le mea sa ia le mauaina o se faamautinoaga—o se iloa mautinoa e moni lena mea ua uma ona ia lagonaina.
Sa ta’ua e le tusitala o le talaaga o Peresitene Packer le mea na tupu: “O le feteenaiga ma le filemu o le faamautinoaga na ia sailia, sa ia faafesagai ai ma le taua o seoli e faasaga i tagata ta’umamaina. O le sailiina o se taimi paganoa e mafaufau ai, sa ia a’e ai, i se tasi aso, i se maupuepue i luga ae o le vasa. O iina sa ia maua ai ni toega nutimomoia o se tamai fale o se faifaatoaga, ma lana faatoaga umala e lata ane, ua lafoaia. Ma i le ogatotonu o laau ua mamate na ia vaaia ai tino maliliu o se tina ma lana fanau e toalua ua fasiotia. O lea vaaiga sa faatumulia ai o ia i le faanoanoa sa milo faatasi ma lagona o le alofa mo lona lava aiga ma mo aiga uma.”14
Ona sosoo ai lea ma lona alu i totonu o se tamai fale mauu sa toe faaleleia lea na ia manatunatu ai, mafaufau loloto, ma tatalo ai. O le toe tepa i tua o Peresitene Packer i lenei mea na tupu sa faamatalaina ai se mea ou te ta’ua o se faamautinoaina o se aafiaga faaleagaga. Sa musuia o ia i le mea e tatau ona ia faia i lona olaga. Ioe, sa leai ma sona iloa o le a valaauina o ia i se valaauga maualuga ma le paia o loo ia umiaina i le taimi nei. O lana vaaiga mamao sa ia manao ai e avea o se faiaoga, i le faamamafaina o aoaoga a le Faaola. Sa tonu i lona mafaufau o le a ia ola i se olaga amiotonu.
Na ia malamalama i se auala loloto e ao ona ia sailia se āva amiotonu ma ia la tausia faatasi ai se aiga toatele. Sa iloa e lenei fitafita talavou o lana filifiliga faalegaluega o le a maua ai se taui talafeagai ma o le a manaomia ai e lana soa tausaafia ona tutusa mea e faamuamua ma naunau e ola e aunoa ma nisi mea faaletino. Mo outou na e masani ia Sister Donna Packer, sa avea lava o ia, ma e avea pea ma soa atoatoa mo Peresitene Packer. Sa le lava ni tupe faasili, ae la te le i lagonaina se mativa i soo se itu. Sa la tausia se fanau e toa 10 ma sa moomia ai le ositaulaga. Ua la maua nei ni fanau a fanau e 60 ma fanau a fanau a fanau e 79.
Ou te manatuaina ou lagona alofa ina ua ou iloa sa matamuli o ia a o avea ma se Pulega Aoao fou e malaga ma se tasi o le Usoga sinia i se fonotaga a taitai o le Ekalesia ona sa leai sona ofutino lelei paepae e ofu.
Ua ou faasoaina atu lenei tala moni ia te outou ona ua tele lava ina faavae a tatou sini i mea e faataua e le lalolagi. O elemene taua e faigofie lava mo tagata ua mauaina ia sauniga faaola. Ia amiotonu. Atiina ae se aiga. Saili se ala talafeagai e tausi ai. Auauna atu e pei ona valaauina ai. Saunia e feiloai ma le Atua.
Na aoao mai le Faaola e faapea “e le ola se tasi i le tele o ana mea ua ia te ia” (Luka 12:15). Ona ia faaaoga lea o se faataoto:
“Na fua tele mai le fanua o le tasi tagata mauoa:
“Ona manatunatu ifo lea o ia, ua faapea, Se a se mea ou te faia, aua e leai sa’u mea e faaputu ai a’u fua?
“Ua fai ane foi o ia, O lenei le mea ou te faia: ou te sa’ena o’u fale saito, a e faia ia tele; ou te faaputu i ai a’u fua ma a’u mea lelei uma.
“Ou te fai ifo foi i lo’u agaga, Lo’u agaga e, ua ia te oe mea lelei e tele ua teuina mo tausaga e tele, ina nofonofo filemu ia, ina ai ia, ma inu ma ia e olioli.
“A ua fetalai atu le Atua ia te ia, O oe na le vale, e aamiina atu lou agaga mai ia te oe i le po nanei, a e fai ma ai mea ia ua e saunia?
“O loo faapea foi lē faaputu oa ia te ia, a e le mauoa i le Atua” (Luka 12:16–21).
Atiina Ae Lou Atunuu ma le Nuu o Loo E Nofo Ai
E faaopoopo atu i uiga patino, uiga lelei, ma faaiuga, afai tou te mananao e avea ma tupulaga e manaomia ona avea ai outou, ia outou atiina ae o outou atunuu ma nuu o loo outou nonofo ai. O la outou tupulaga e pei o le Tupulaga Silisili, o le a manaomia ona puipuia le amiotonu ma le saolotoga o tapuaiga. O le talaaga o le Iutaia-Kerisiano ua tatou maua e le gata e pele, ae e taua foi i le fuafuaga a lo tatou Tama o i le Lagi. E manaomia ona tatou faasaoina mo tupulaga o le lumanai. E manaomia ona tatou auai ma tagata lelei, e aofia ai i latou o faatuatuaga uma— aemaise lava i latou e lagonaina le tali atu i le Atua mo a latou amioga. O tagata nei o le a malamalama pe aisea tatou te talanoa ai i le po nei e uiga i le “pe o ai lava oe, ia fai lau vaega.” O le faaleleiga faamanuiaina o tulaga faatauaina o le Faa-Iutaia-Kerisiano ma le saolotoga o tapuaiga o le a faailogaina ai la outou tupulaga o le tupulaga maoae ua manaomia ona avea ai outou.
Faatasi ai ma luitai o loo i ai i le lalolagi i nei aso, ua popole patino ai lava le Au Peresitene Sili ma le Korama a Aposetolo e Toasefululua ina ia outou auai ma le tatau i le faagasologa faaupufai i atunuu o loo outou nonofo ai. E tu toatasi lava le Ekalesia i tauvaga faaupufai ma e le lagolagoina ni sui tauva po o ni pati. Peitai, matou te faamoemoe o le a punouai atoa o tatou tagata i le lagolagoina o sui tauva ma pati latou te filifilia e faavae i mataupu faavae ia o le a puipuia ai se faigamalo lelei. Ua manino lava a tatou aoaoga faavae: e tatau ona saili ma le filiga tagata “faamaoni … ma atamamai” (MF&F 98:10). “A pule ē amioleaga, e faanoanoa le nuu” (MF&F 98:9). O lona uiga e tatau ona lagona e tagata uma lo latou tiute e palota ai.
I na setete i le Iunaite Setete o loo i ai ni fonotaga faaupufai e tatau ona outou faamasani i ai i faafitauli ma sui tauva ma ia auai atoatoa ai. Mo se faataitaiga, o fonotaga faaupufai a nisi o pati i Iuta ma Idaho o le a faia e amata atu i le vaiaso lenei ma salalau atu ai seia oo i le ogatotonu o Aperila. Afai e te alu i ai, o le a faatagaina oe e auai. Matou te faamoemoe o le a outou siakia le taimi o fonotaga faaupufai mo le patī e te filifilia ma lagonaina se matafaioi e auai i ai. Matou te faamoemoe foi e moni lenei mea i tagatanuu uma, i tagata o le ekalesia ma ē le lolotu i setete uma ma atunuu uma o le a faia ai le faiga palota. O le tau o le saolotoga ua matua maualuga lava ma o taunuuga o le le auai ua maoae mo soo se tagatanuu e manatu e mafai ona latou le amanaiaina lo latou tiutetauave.
Faamolemole ia outou iloa matou te talitonuina tele outou. Ua talitonu taitai o le Ekalesia ma le faamaoni e mafai ona outou fausiaina le malo e le i faia muamua e se isi tupulaga. E le gata matou te alolofa ma talitonuina outou, ae matou te tatalo foi ma faamanuia atu ia te outou. Matou te iloa o le faamanuiaina o la outou tupulaga e taua i le faamautuina faifai pea o le Ekalesia ma le tuputupu ae o le malo. Matou te tatalo o le a faatino lelei a outou vaega, a outou aloese mai le faia o matapulepule, ia foliga e tusa ai ma o outou faasinomaga moni, seti ni sini talafeagai, ma atiina ae le atunuu ma nuu o outou nonofo ai.
Ou te faamaea atu i la’u molimau patino i le Toefuataiga o le talalelei e ala mai le faaaogaina o le Perofeta o Iosefa Samita. Na vaai moni lava Iosefa Samita i le Atua le Tama ma Iesu Keriso. O lo tatou Tama o i le Lagi o se tamā alofa, ua i ai se fuafuaga lea e manuia ai Ana fanau taitoatasi. O Iesu Keriso o lo tatou Faaola ma o Lana Togiola o le mea tupito lea na tupu i le talafaasolopito atoa. E auauna mai le Agaga Paia ia i tatou ma molimau mai i le Tama ma le Alo. Ou te molimau atu ai i nei mea i le avea ai o se tasi o molimau a le Faaola, i le suafa o Iesu Keriso, amene.
© 2012 by Intellectual Reserve, Inc. All rights reserved. English approval: 2/12. Translation approval: 2/12. Translation of What E’er Thou Art, Act Well Thy Part: Avoid Wearing Masks That Hide Identity. Language. PD50039044 xxx
Show References
-
1. David O. McKay, i le Francis M. Gibbons, David O. McKay: Apostle to the World, Prophet of God (1986), 45; tagai foi “Saunoa Atu Peresitene MaKei i le Autalavou a le Siteki a Paionia,” Church News, 21 Sete. 1957, 4.
-
2. O Michael Otterson o le pule faatonusili, o le Matagaluega o le Va i Fafo a le Ekalesia.
-
3. Tagai Joseph Foxman, In the Shadow of Death (2011), 10.
-
4. Feiloaiga ma Abraham Foxman i lona ofisa i le Aai o Niu Ioka i le aso 14 o Iuni, 2011.
-
5. Mark L. Staker, “Remembering Hiram, Ohio,” Ensign, Oke. 2002, 35, 37.
-
6. Tagai i le Aoaoga a Peresitene o le Ekalesia: Iosefa Samita (2007), 24.
-
7. “Vaivai ‘Ea Fanau a Siona,” Viiga, nu. 159.
-
8. L. Tom Perry, tusia mai i le Molimau Faapitoa a Keriso (DVD, 2003).
-
9. Tala’i La’u Talalelei: O Se Taiala i le Galuega Faafaifeautalai [2004], 123; tagai i itulau 115–26.
-
10. Tagai Elizabeth Stuart, “Internet Addiction Harming Marriage,” Deseret News, July 20, 2011, http://www.deseretnews.com/article/700164510/Internet-addiction-harming-marriage.html.
-
11. Mark Brent, i le “The Public Forum,” The Salt Lake Tribune, 27 Iulai, 2011, A16.
-
12. Tagai Thomas S. Monson, “Dare to Stand Alone,” Ensign, Nov. 2011, 61–62; tagai foi i le Heidi Swinton, To the Rescue: The Biography of Thomas S. Monson (2010), 96–97.
-
13. Tagai Boyd K. Packer, “How to Survive in Enemy Territory,” Faamanatuga o le 100 Tausaga o le Seminare faasalalauga, 22 Ian. 2012, http://seminary.lds.org/history/centennial/eng/how-to-survive-in-enemy-territory/.
-
14. Lucile C. Tate, Boyd K. Packer: A Watchman on the Tower (1995), 58–59.

robotstxt: allowed

filter: keep


text:
E tuuina atu ina ia tatou lagolagoina Thomas Spencer Monson o se perofeta, tagatavaai, ma talifaaaliga ma Peresitene o Le Ekalesia a Iesu Keriso o le Au Paia o Aso e Gata Ai; Henry Bennion Eyring o le Fesoasoani Muamua i le Au Peresitene Sili; ma Dieter Friedrich Uchtdorf o le Fesoasoani Lua i le Au Peresitene Sili.
O i latou e finagalo ai ia faailoa mai.
O e faatuiese ai, ia faailoa mai.
E tuuina atu ina ia tatou lagolagoina Boyd Kenneth Packer o le Peresitene o le Korama a Aposetolo e Toasefululua, ma uso nei o lena korama: Boyd K. Packer, L. Tom Perry, Russell M. Nelson, Dallin H. Oaks, M. Russell Ballard, Richard G. Scott, Robert D. Hales, Jeffrey R. Holland, David A. Bednar, Quentin L. Cook, D. Todd Christofferson, ma Neil L. Andersen.
O i latou e finagalo ai, ia faailoa mai.
A i ai se faatuiese ia faailoa mai.
E tuuina atu ia tatou lagolagoina fesoasoani i le Au Peresitene Sili ma Aposetolo e Toasefululua o ni perofeta, tagatavaai, ma talifaaaliga.
O i latou uma e finagalo ai, faailoa mai.
Ai se faatuiese ai, pe afai e i ai, faailoa mai i lea lava faailoga.
Ua faamalolo mai Elder Jay E. Jensen o se tasi o le au peresitene o Korama a Fitugafulu.
O i latou e mafai ona auai faatasi ma i matou i se palota o le agaga faafetai, faamolemole faailoa mai.
E tuuina atu ina ia tatou lagolagoina Elder Craig C. Christensen e avea ma uso o le au Peresitene o Korama a Fitugafulu.
O i latou uma e finagalo ai, ia faailoa mai.
I latou e faatuiese, pe afai e i ai.
E tuuina atu ina ia tatou faamalolo maia ma se palota o le agaga faafetai mo lana auaunaga maoae, Elder Marlin K. Jensen o se Tusitalafaamaumau ma Tusitalafaasolopito o le Ekalesia.
O i latou uma e finagalo ai, ia faailoa mai.
E tuuina atu ina ia tatou lagolagoina Elder Steven E. Snow e avea ma Tusitalafaamaumau ma Tusitalafaasolopito o le Ekalesia.
O i latou uma e finagalo ai, ia faailoa mai.
A i ai se faatuiese.
E tuuina atu ina ia tatou faamalolo maia Elders Keith K. Hilbig, Jay E. Jensen, Marlin K. Jensen, ma Octaviano Tenorio o ni uso o le Korama Muamua a Fitugafulu ma ua avea nei i latou ma Pulega Aoao ua faamalolo faamamaluina.
E tuuina atu ina ia faamalolo mai Elders Keith R. Edwards ma Larry W. Gibbons o ni uso o le Korama Lona Lua a Fitugafulu.
O i latou e fia auai faatasi i le momoliina atu o le agaga faafetai i nei Uso mo la latou tautua maoae, faamolemole ia faailoa mai.
E tuuina atu ina ia tatou lagolagoina isi Pulega Aoao, Fitugafulu Eria, ma au peresitene aoao o ausilali e pei ona i ai nei.
O i latou e finagalo ai, ia faailoa mai.
A i ai se faatuiese ai, ia faailoa mai.
Faafetai, uso e ma tuafafine, mo la outou palota lagolago, lo outou faatuatua, tuuto, ma tatalo.


text:
Fa’aigoa nofoaga fou Ocean Center
ia Tauese P.F Sunia
O le nofoaga fou o le malo lea na tatalaina i le aso ananafi i Utulei, lea ua faapitoa mo suesuega o le gataifale ma le sami, ua faaigoaina nei i le suafa o le alii kovana sa avea muamua ma taitai o le atunuu, tofa Tauese P. F. Sunia.
O lea tulaga na faalauiloa e le alii kovana, le matua ia Togiola Tulafono ina ua saunoa i le saunoaga autu e tatala aloaia ai lenei galuega tele, lea ua maea ona toe faafouina e le konekarate a le Fletcher Construction.
O le nofoaga lenei o le Convention Center o loo i tafatafa o le nofoaga tuai sa i ai le Rainmaker Hotele i Utulei, ma ua atoa uma i ai masini faaonaponei e faaaoga mo suesuega o le gataifale.
O le susuga Rev. Elder Lavata’i Fa’ataape na taitaia lenei sauniga faapitoa i se tatalo, ma ia faamanuiaina ai galuega uma o le a faia i totonu o lenei fale, ao molimauina e taitai o le malo, au valaaulia, aemaise ai sui o ofisa o le feterale ma le mamalu o le atunuu.
O le faletua ia Lefagaoalii Satele Sunia, le tausi o le tofa Tauese na ootiina le lipine e tatala ai lenei galuega tele, lea foi o loo faaigoaina o le Maota o Tautua mo le Gataifale.
O le faitoto’a fo’i o le maota i lona itu e ulufale ai, sa o’otia e le faletua o Maryanne Tulafono le lipine e tatala ai, ae o’otia fo’i e Lefagaoali’i Sunia le faitoto’a mo le ulufafo i le taimi lava e tasi. I totonu o le malu sa maofa tagata uma i le ulufale atu, oka se fa’ailo lapotopoto i lona ogatotonu, ua mae’a tafana i ai ata video e fa’aalia mo le maimoaga a le mamalu na aofia.
O i’ina sa fa’aalia ai le sao ma o se Fa’ailoga Fa’aletausaga” ua lautogia ai le tatou Kovana mai le Komiti Fa’afoe o le NOAA i le Iunate Setete atoa, aua ua fa’amaonia e i latou lona agaga tausoa ma tima’i i le aoga o fa’asao, galuega toe fa’aleleia o le siomaga, ma e mana’o e aofia Amerika Samoa i so’o se galuega fia fa’aleleia o tulaga o le suiga o le Tau i le lalolagi.
O le ata lea sa fa’aalia, ua iloga ai galuega sa aofia ai fo’i le afioga le Kovana Togiola Tulafono ma le Faletua ina ia utagia e lona Malo, taumafaiga uma ia toe fa’aleleia le si’omaga o lona malo ma le Iunaite Setete atoa. “O se tasi e i ai lona agaga i galuega uma e fa’aleleia ai sosia o le gatafaile ma ia tima’i tagata Samoa e mata’alia ma taofia faiga e afaina ai le si’omaga.”
I le maota i lona atoaga, o le a i ai Ofisa Fa’amaumau Fuainumera a le Matagaluega o Fefa’ataua’iga, le Ofisa ma Potu mo fa’alauiloaga o le Fagatele Bay National Marine Sanctuary ma o le a fa’atautaia ai le fa’alauiloaga o le US Coral Reef Task Force i le masina o Setema 2012.
O le fale lenei ua liua i se mata’aga matagofie mo le tatou malo ma ona tagata, sa fa’ato’a fausia i le tasuaga e 1970 ina ia fono ai le SPC na tatou talimalo ai. Na toe suia lea ma fa’afouina mo le fonotaga ma a’oa’oga mo le Tusiga Igoa a le tatou atunu’u i le 2000. Ina ua tapunia le Tusigaigoa 2000 na toe fa’aaoga lea o le fale lea e fa’atautaia ai galuega a le Fagatele Bay National Marine Santuary ma ua fa’asolo ane ai lava ina toe fa’aletonu le tulaga o le fale.
Fa’afetai ua toe a’e manumalo mai lea fo’i aseta a le Malo, ma ua va’aia ata o taulelei i le galuega ua fa’atino mai ai nei!
O le fa’atupega o lenei galuega atoa, na amata mai i tupe na toina mai le HUD a le Malo tele, ona fa’aopoopo mai lea i ai ma se vaega tupe mai le CDBG, toe aumai i ai ma se vaega tupe mai le ARRA po’o tupe toina mai polokalama a Peresetene Obama, ae fa’ai’u i le tinoitupe mai le polokalama a le Fagatele Bay National & Marine Sanctuary.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
FA’AVAE LOTO TAGAVAI ALOAIA AI TUUMALO AFIOGA SENATOA SEUI
I le faagasolo ai o toe sauniga o le afioga i le alii Senatoa ia Seui Laau i le taeao nei, ua poloaina ai e le afioga i le kovana sili le sisi faavaeloto lea o tagavai uma i totonu o le teritori, e amata mai i le taeao o le aso e oo atu i le goto o le la i le aso a taeao, 17 Fepuari, ina ia aloaia ma faaaloalogia ai le tuua o le malo e lenei tamalii o le atunuu.
I sana poloaiga na tuuina mai i le aso ananafi, ua poloaina ai e le afioga Togiola Tulafono le Matagaluega o Leoleo, ina ia faatinoina uma tiute ma faia faaaloaloga uma e tatau ai i taimi o toe sauniga o le alii Senatoa.
I se vaega o lana poloaiga, ua talosagaina ai e le alii kovana le atunuu uma ina ia auai faatasi i le molimauina ma le faaaloalogiaina lea o toe sauniga o le afioga Seui.
“O le a manatuaina pea lana tautua mo lona atunuu ma le malo, o lana tautua foi sa ofoina mai faapea ai ma faataitaiga lelei e pei ona ia faatulai o le a tumau ma avea ma faataitaiga mo tupulaga mo le lumana’i,” o le saunoaga lea a le alii kovana.
O le taeao nei i le itula e 8:30 ua faamoemoe e faataunuuina ai le sauniga faalemalo a Seui i le maota o le Fono Faitulafono, lea o le a molimauina e ona uso a Senatoa faapea ai afioga i faipule o le maota o sui.
O se vaega o le sauniga i le taeao nei ua faamoemoe e tauaao aloaia atu ai e le alii peresetene o le Senate ia Gaoteote Palaie Tofau se iugafono a le Senate ua pasia e maota e lua, e momoli atu ai le agaga o faamaisega ma le faamafanafanaga a le Fono ma tagata Amerika Samoa, i le faletua/tausi ia Palepa Milovale Gagau Sanitoa Seui ma le aiga Sa Seui, ona o le tuumalo o le alii Senatoa, ma momoli atu ai le agaga faamalo mo le faafetai i lana tautua matavela mo tagata o Amerika Samoa.
O le afioga Seui na soifua mai i le aso 24 Me, 1942, ae valaauina e le Atua i le aso 26 Ianuari 2012 ina ua 69 tausaga o lona soifua.
O loo taua i le iugafono e faapea, o i latou uma e silafia Seui, latou te molimauina lona soifuaga, o ia o se tagata e tautala sa’o, ma o se tasi lea o uiga tumau i lona soifuaga atoa.
E 47 tausaga o lana tautua i le malo o Amerika Samoa, ao lei filifilia o ia i le tausaga e 2009 e avea ma se tasi o Senatoa mo le itumalo o Ituau i le maota maualuga a le Senate.
O lana uluai galuega sa avea ai ma failautusi o mea faigaluega a le Ofisa o Tautua Faa-Ofisa, ma tofia ai loa e avea ma failautusi i vaega tau tupe mo le kamupani o le StarKist Samoa.
Ina ua mavae ni nai tausaga sa toe foi atu o ia ma toe faaauau lana galuega mo le malo o Amerika Samoa, ma avea ai ma taitai failautusi mo le matagaluega o Galuega Lautele, sosoo ai ma tausaga e lua sa galue ai o se Tagata e Fuafuaina mea tau tupe a le Fono Faitulafono, ma toe foi atu ai ma galuega i le Ofisa o Faatauaiga a le malo mo tausaga e 8.
Sa amata galue o ia i le tofiga o le Fesoasoani faapitoa i le Faatonu, sosoo atu ai ma le Faatonu Lagolago, mulimuli ane ai loa avea ma Faatonu o lea matagaluega.
I le tausaga e 1968 ina ua faatoa 26 ona tausaga ao suafa ia Laau Seui, sa ia talia ai le fanoga a lona aiga na te nofoia le suafa Seui, ma la nofolua ai ma le tofa Seui Afa, ma ia tausia ai loa le aiga ina ua tuumalo Seui Afa ina ua tuanai le 20 tausaga, ma faaauau ai lava lona tausiaina o lona aiga, nuu ma le ekalesia i lona afioaga o Nuuuli mo le 40 tausaga.
O Seui o se tiakono e galue malosi i galuega a lana ekalesia EFKAS i Nuuuli, o ia foi o le tiakono taitai, o le taitai pese a le aufaipese a le Osana Aleluia ma le aufaipese tuu faatasi a lana ekalesia i Nuuuli, o ia foi o le taitai o le komiti o Atinae a le ekalesia.
O se tama sa ia faia ni faataitaiga lelei mo lana fanau ina ia avea i latou ma taitai o le malo ma le ekalesia, lea e pei ona avea ai lona atalii matua o Larry S. Sanitoa ma faipule o le maota o sui, o ia foi o le taitai o le Faalapotopotoga Faavaomalo o Fatuoaiga, Ituaiga o Aiga Paia, ae o lona atalii laititi o Mikaele o le faifeau faamaoni mai Piula a le Ekalesia Metotisi.
O Seui, o ia o le taitaifono o le Komiti o Galuega o le malo a le Senate, sui taitai fono o le komiti o Tagata Litaea, e avea foi o ia ma totino o nisi o komiti a le maota maualuga.
Ia faamaise le Agaga Paia o le Atua i aiga faanoanoa ona o le tuua o le malo e le alii Senatoa ia Seui.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
TEU FA’A A’OA’O TALA’I LE ALII TALEPE FALE TOE GAOI
O le alii lea ua masalomia sa ia talepeina le fale a se tasi o aiga i Aua i le lua vaiaso talu ai, ae gaoi le tele o meafale aoga sa i totonu e aofia ai telefoni feavea’i, o lavalava ma seevae, DVD player, CD ma se tupe, na alu atu muamua o se alii tala’i, peitai na toe emo ane le ata, o le sifi o gaoi.
Na taua e le alii o Reupena Tanuvasa, ua maea ona faaulu le la tagi ma lona toalua i le ofisa o leoleo faasaga i le alii lenei, ona o mea aoga a lona aiga ua toesea mai totonu o le fale.
Na taua e le molimau, o ia sa faigaluega ae na o lona to’alua, o lana fanau ma si ona tina matua le fale, ae o le tele lava o aso e manava mai ai, e faamatala atu ai lava e lona toalua a latou suesuega faatusi paia ma le alii a’oa’o lea, ua fiafia fo’i e asiasi atu ia te i latou ma le olomatua.
Na taua e le molimau lona le manatu mamafa i tala a lona toalua e faatatau i le alii a’oa’o, ona o lea e talitonu lona loto soo se tagata lava e alu e tala’i le finagalo o le Ali’i, e le toe i ai lava nisi faaosoosoga e oo i ai.
Fai mai le molimau, e tasi lava le aoauli na alu ai i le fale e momoli le meaai a lona tina, ae fetaui loa fo’i ma le alu atu o le ali’i tala’i lea i le fale, ma maua ai le avanoa la te feiloa’i ma ia vaai i ai i ona foliga, peitai na toe vave alu ese mai ma le fale ona o loo pisi lava i le galuega.
O le lua vaiaso talu ai ona osofaia ai loa e se tagata le fale o le aiga lenei, peitai na maua ai i totonu o le fale le ato lea e masani ona alu atu ma le alii tala’i i soo se taimi o ana talaiga.
Na taua e le molimau e faapea, o le taeao i le te’a o le 11 na taunuu atu ai le alii tala’i i le latou fale ma faataunuu a latou suesuega masani, ae o le aoauli pe tusa o le te’a o le 1:00 na osofaia ai e se tagata le latou fale, ina ua o lona toalua, o lana fanau ma si ona tina e piki mai fualaau a le olomatua i le falema’i, ae fo’i mai ai ua osofai e le tagata le fale.
E le o manatua e le aiga pe sa loka le fale pe leai foi, e leai foi ni foliga vaaia na iloa ai sa i ai se faitotoa o le fale na talepe, pau le mea na vaaia, ua i ai mea aoga ua aveesea faatasi ai ma le ato a le alii tala’i na maua i tua o le umukuka o le fale.
Fai mai le molimau, e faalua ona alu atu le alii tala’i lenei i le latou fale i le vaiaso mo ana talaiga, peitai talu ona tupu le faalavelave na osofaia ai lo latou fale, e le’i toe oo atu lava le ula lea e tala’i.
Pau le itu e atamai ai le alii tala’i, e leai ma ni faamaumauga i totonu o lana ato lea e masani ona fealua’i ma ia e ono faamaonia ai poo ai o ia.
E talitonu le molimau, e foliga mai e le o se alii tala’i le ula lea, ae o lana mea lava lea o loo fai ina ia faigofie ai ona ia faia isi gaioiga faasolitulafono.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
MANANA’O NI ISI E TOE TAUVA TOGIOLA I LE TOFI
E to’atele ni isi o le atunu'u ua valavala'au atu i le kovana i luga o lana polokalama i fa'ai'uga o vaiaso, ma latou talosagaina o ia pe mafai ona toe tauva i le tofi mo le 4 tausaga o lo o soso’o nei.
E le o mautinoa pe taufa'ase'e nei vala'au aua o lea ua silafia e le atunu'u, e le toe agava'a le matua ia Togiola Tulafono ona toe tauva i le tofi kovana mo se isi nofoaiga, ona o lea ua mae'a le taimi fa'atulagaina e tatau ai ona tauva mo le tofi.
E o'o lava fo'i i ni isi sa fesiligia e le Samoa News i ni o latou finagalo, sa latou ta'ua lo latou lagolagoina o le ali'i kovana ia Togiola ina ia toe tula'i mai i le tofi kovana.
“O a’u lava ia ou te lagolagoina le ali'i kovana pe ana fa'apea e toe tula'i mai i le tofi, ua tele galuega lelei ua ia faia mo le atunu'u, ae maise lava i auala ma taligalu i ni isi o nu'u ma afio'aga, e aofia ai ma lo’u nu’u, o le molimau lea a le ali'i o Tafega mai Vatia.
E to'alua isi to'oto'o na vala'au atu i le polokalama a le ali'i kovana i le vaiaso na te'a nei, ma o la talosagaina le ali'i kovana pe mafai ona toe tauva mo le tofi.
Fai mai le isi tama matua na vala'au atu i le polokalama a le kovana, “o a’u ou te lagolagoina lava lou toe tula'i mai i le tofi Togiola, e moni lou alofa i le atunu'u ma ua va'ai fo'i le atunu'u i au galuega.”
Saunoa Togiola, “ua uma lo’u taimi, ua tatau ona ou malolo, ua o'o i le taimi ua tatau ai ona sui se isi ta'ita'i mo Amerika Samoa.”
O le amataga o le tausaga nei na fesiligia ai e ni isi o le atunu'u le kovana pe moni ua sauni e tauva mo le tofi faipule i le Konekeresi, peita'i na saunoa Togiola, e le mafai ona ia tauva mo le tofi faipule i le konekeresi, se i vagana ua mae'a lana tautua mo le tofi kovana na filifilia i ai o ia e le atunu'u.
E ui e le o toe tauva le ali'i kovana, ae ua ia fautuaina le mamalu o le au palota ina ia taofi le toe fa'alavelave i taumafaiga a isi sui tauva o lea ua taufetuli mo le tofi, atoa ai ma le taumafai e fa'avevesi taumafaiga a isi paga.
Saunoa Togiola, o le tutupu ai o uiga nei mai le atunu'u, o le a atagia atu ai i atunu'u i fafo, e le ’i matua lava Amerika Samoa i tulaga fa'avaomalo atoa ai ma le ta'ita'iina o lona malo.
Sa fa'aigoa fo'i e Togiola gaoioiga a i latou o lo o faia mea fa'aletonu i taumafaiga a isi sui tauva, o ni uiga le mafaufau o lo o faia e tagata e vaivai o latou mafaufau.
O ni isi o fa'aletonu sa matauina i ni nai vaiaso e le i mamao atu nei, o le fa'aleaga lea e ni tagata o saini a ni isi o paga tauva o lo o tutu solo i tafatafa o le alatele.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tala mai Samoa
MOLIA LE SUPAVAISA O LE INTER ISLAND I LE GAOI
Na tulai foi se mafine e 29 tausaga I le faamasinoga I le moliaga lava lea o le gaoi ao avea ma tagata faigaluega. O ia lea o Kilisitina Tevaga Sio mai le afioaga o Afega ma sa galue muamua o ia o se supavaisa I le kamupani vaalele o le Inter Island Airways I le vaega e faatoai I ai tagata lautele mo avanoa e malaga ai I faigamalaga a le Inter Island I le va o Samoa ma Amerika Samoa.
Na faaalia I faamaumauga a le faamasinoga e faapea, o le aso 20 o Aperila sa faigaluega ai lea tamaitai ma ia toesea ai se tinoitupe e tusa ma le $1,311 o tupe a tagata sa totogi o latou pasese. O le aso na sosoo ai na oo atu ai le pule e ao ma faapaleni tupe maua a le kamupani I lena vaiaso ma sa ia maua ai ua leai lea tinoitupe. Sa fesiligia e le pule le ua molia ma sa ioe o ia ua ia avea le tupe, ma sa faapea loa ona oo atu lea mataupu I le ofisa o leoleo. Peitai ua toe oo atu I luma o le faamasinoga le tusi a le alii pule o le kamupani ina ia toe tatala I tua lea mataupu, ma ua uma foi ona toe totogi e lea tamaitai le tinoitupe atoa. Na faaalia foi e le tamaitai ua molia lona salamo.
Peitai na saunoa Faamasino Vui Clarence Nelson, e le toe foi se faaiuga ua faia e le faamasinoga, aemaise ai o se tasi lenei o solitulafono ua matauina le faatupulaia I totonu o le atunuu. Fai mai a ia, o le tusi a le alii pule a le kamupani o le a aoga lea mo le tamaitai e faailoa ai ona itu lelei, ae o se iuga e faia ona o le solitulafono ua faia, e ao lava ona faatino. O le faaiuga o le vaiaso nei o le a lauina ai lona iuga.
MOLIA ALII E TOALUA I LE GAOI O TA’AIGA IE MAI LE FALEOLOA O FRANKIE
E toalua ni alii sa faigaluega muamua I le faleoloa o Frankie I Taufusi sa tulai I luma o le faamasinoga I le moliaga o le gaoi ao avea ma tagata faigaluega. O I laua ia o Thomas Kanogata, e 27 tausaga mai Taufusi ma Avei Mauigoa, e 22 tausaga mai Vailoa-tai. O lo o molia I laua nei I lo la ave faagaoi o ni ta’aiga ie se tolu ua maea ona lolomiina, o se mea totino a le kamupani a Frankie, e aunoa ma se faatagaga.
O le tau aofai o nei oloa e $972. Na faailoa e le itu a leoleo e faapea, o le aso na ave faagaoi ai e I laua ua molia ia ta’aiga ie, sa lipoti atu e nisi sa molimauina lea solitulafono ma sa faapea ona tuliloa I laua e se taavale a leoleo. Peitai na maua e le faamasinoga maualuga, e le o se taimi muamua lea ua tulai ai I laua ua molia I luma o le faamasinoga. Na faaalia, o Thomas Kanogata na molia muamua I se faalavelave sa tulai mai lea na iu ina maliu ai se tasi, ae o Avei Mauigoa sa molia muamua o ia I le faaoolima, ma o le taimi nei o lo o nofo faavaavaaia pea I laua mo le tasi le tausaga. Na faamaualalo ma talosaga ia alii mo se avanoa mo I laua. Peitai na saunoa Faamasino Vui Clarence Nelson e faapea, e le o se taimi muamua lenei ua molia ai I laua ma e faigata tele ona talitonuina e le faamasinoga maualuga o I laua ua salamo. O lo o taofia nei I laua e leoleo seia lauina o la iuga I le faaiuga o le vaiaso nei.
FAI LE FAAIUGA A LE FAAMASINOGA O APILI E TOE LOKA LE TAMA MATAIFALE
Ua faatonuina e le faamasinoga o apili le faafalepuipuiina o se tama e 57 tausaga le matua na faamaonia I luma o le faamasinoga maualuga ona moliaga o le faiaiga ma lona lava afafine moni, lea sa faatonuina e le faamasinoga maualuga e totogi na o se salatupe e silia ma le $10,000. Peitai, o le faaiuga a le faamasinoga o apili ua toe suia ai le iuga na faia e le faamasinoga maualuga, ma ua faasalaina ai nei lea tama I le falepuipui mo le umi e 12 masina.
O le iuga foi ua tuanai sa faia e le faamasinoga maualuga, e totogi ai e lea tama le afa o lea seleni I lona afafine e 36 tausaga lea na aafia, lea foi na faasalaina I le falepuipui I le moliaga lava e tasi. E ui I lea, ua faataatia ese e le faamasinoga o apili lea faaiuga o le totogiina atu o le seleni, ae faatonuina le tatala mai I tua mai le falepuipui o le tamaitai na aafia, ina ua maea ona tuli le valu masina o lona faasalaga e tolu tausaga. I le faaiuga a le faamasinoga o apili o lo o taua ai lo latou silasila I le tele o itu e aofia ai le tuua e le tama o le na aafia ina ua faatoa soifua mai, ma mulimuli ane faaaoga e lea tama o ia ina ua matua. E le gata I lea, ua ioe lea tamaitai I le mea na tupu ma faaalia pea lona lagolago I lona tama I le taimi na fofogaina ai lona faasalaga e ui I gaioiga sese sa faia ia te ia. Sa faapea foi ona silasila le faamasinoga I le taimi na ia tuliina I le falepuipui atoa ai ma le faate’aina ese o ia mai lona afioaga.
NANA E LE TINA LE FAAMALOSI E LANA TANE O LANA TAMA TEINE
O lo o talia nei e le faamasinoga maualuga le taunuuga o le fautuaga ma se poloaiga a le afioga Faamasino Vui Clarence Nelson, sa ia fesiligia ai le itu a leoleo pe le ua alagatatau ona faatino ni moliaga faasaga I se tina e le o mafai ona faalauiloaina lona igoa, ona ua maua I suesuega a le faamasinoga le tele o lona aafiaga I le nanaina lea o se solitulafono matuia. O lea mataupu ua faasalaina ai nei e le faamasinoga le tama o lea aiga e 43 tausaga le matua mai se afioaga I Savaii, ina ua faamaonia lona mataifale ma le faiaiga faamalosi I lona afafine fai. Na faaalia I faamaumauga a le faamasinoga e faapea, na loka e lea tama le potu ma ia taumafai e faamalosi lona afafine fai, ae sa tetee malosi lea teineititi.
Sa iu ina tu’i e lea alii le teineititi ma matapogia ai o ia. E toe te’i ifo le teineititi, o lo o taliaga tau I luga o le moega, ae ua leai ni ona ofu ma ua leai foi le ua molia. Sa logo e ia lona tina ma ia faamatala I ai le mea na tupu, ae fautua I ai lea tina le alofa, e aua nei iloa e se tasi o lo latou aiga le mea na tupu. O lea faalavelave na tulai mai I le tausaga e 2005. Peitai o le tausaga na tea nei na toe vevesi ai foi lea tama ma lona afafine fai I le maketi I Salelologa ma sa toe alia’e ai lea mataupu ina ua taumafai le tama e so’a lona afafine fai I le taavale sa ia faafoeina. Sa lipoti e lea teineititi lea faiga I leoleo ma sa ia toe faamatalaina ai loa ma le faiaiga faamlso o le ua molia ia te ia I le 2005.
Ua faasalaina nei e le faamasinoga lea tama I le 15 tausaga I le falepuipui mo le solitulafono na ia faatinoina I lona afafine fai I le 2005 ae faatoa 15 tausaga o lea teineititi. Na saunoa tuusa’o le afioga Faamasino Vui Clarence Nelson I le tina o lea teineititi ma ia faaalia, e le aoga ona toe ta’u o ia o se tina ona o lona nanaina o lenei solitulafono matuia na faia I lana lava tama moni.
MAUA LE VAA FOU O TOELAU MAI LE MALO NIU SILA
O le a faamanuiaina nei atumotu o Toelau I se vaa la’u pasese ma se vaa la’u oloa fou lava mai le malo Niu Sila, I le tuanai ai o le fitu tausaga talu ona amata mai sailiiliga ma suesuega I auala eseese e suia ai le vaa o lo o faaaogaina I le taimi nei. O le sa o lo o faaaogaina nei e oo atu I le lua aso faatoa taunuu I motu o Toelau pe a malaga atu I Samoa, ma o le sa fou o le a faaaogaina e felauai tagata atoa ai ma oloa. O le faasilasilaga I le faatauina o lenei sa fou o le a faaaogaina e tagata Toelau, na faalauiloa aloaia lea e le kovana aoao o Aotearoa, o Sir Jerry Mataparae, I lana uluai asiasiga I Toelau ina ua malaga ese atu ma Samoa I le maea ai o le faamanatuina o le 50 tausaga o le malo tutoatasi o le atunuu.
TAUNUU ALII SUESUE FAAPITOA MAI NIU SILA E SUESUE LE FAALAVELAVE I FALEATIU
E toatolu ni alii suesue faapitoa mai Niu Sila ua taunuu mai I Samoa e fesoasoani I galuega suesue a le matagaluega o leoleo ma falepuipui o lo o faagasolo nei I le mataupu e faatatau i taugafana na faia I le va o leoleo ma nisi mai Faleatiu lea na maliu ai se tasi o lea aiga I Faleatiu.
E pei ona lipotia muamua I a tatou tala, na maliu le alii o Togia Rapi I le pulu o se laau malosi o lo o masalomia mai se laau malosi a malu o le malo po o se isi lava o le aiga I le taimi na oo atu ai malu o le malo e faatino a latou suesuega faapitoa I le sailia o maota o le aiga na aafia, lea sa masalomia I laau faasaina. Na talosagaina e le matagaluega o leoleo ma falepuipui le malo Niu Sila e ala atu I se tasi o a latou polokalama fesoasoani, ina ia auina mai nei tagata suesue faapitoa e taumafai e saili se tali mautu o lenei mataupu.
O le amataga o le vaiaso nei na amatalia ai suesuega a nei alii suesue mai Niu Sila I le afioaga o Faleatiu. E oo mai I le taimi nei, e lei maua mai lava le mafuaaga tonu o le maliu o le na aafia I le taotoga faapitoa sa faia I lona tino maliu e pei ona moomia I lalo o le tulafono. E leai foi se isi ua molia I le faaaogaina o laau malosi I lea faalavelave.
TOE TOLOPO LE FAATUINA O SUAFA E FILIFILI MAI AI LE AO MAMALU O LE MALO
Ua pasia nei le lafo I luma o le palemene e toe tolopo ai le faatuina o suafa o I latou e filifilia e tauaveina le tofi o le ao mamalu o le malo Samoa. O le afioga I le ao mamalu o le malo, le afioga Tuiatua Tupua Tamasese Efi ua ia tauaveina le tofi mo le umi e lima tausaga e pei ona aiaia mai I lalo o le faavae, ina ua tuumalo le susuga Malietoa Tanumafili II. O lo o taua foi I le faavae, e mafai lava foi e le palemene ona toe filifilia soo se tasi o lo o tulai mai I le tofi mo se isi paeaiga.
E lima vaiaso ua pasia nei e toe tolopo atu I ai le faatuina o suafa e filifilia mai ai le ao mamalu o le malo. Ua tuumalo I laua sa filifilia ae le o ni Tama a Aiga I le fono a sui tofia, le afioga Vaai Kolone ma le afioga Matai’a Visesio Europa. Ua toe nei na o le Tama a Aiga, le afioga I le Tui Aana Tuimalealiifano Sualauvi II o lo o seei nei I le fono a sui tofia.
Saunia: Lilomaiava Andrew Fa’asau/Naenae Productions
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tala o Faamasinoga
FAAI’U I LE FALEPUIPUI LE VEVESI NA MAFUA ONA O SE FANUA
O se vevesi na tulai mai i le va o ni aiga se lua i Coconut Point i Nuuuli, i le faaiuga o le vaiaso na tea nei, na faai’u i le lokaina o ni isi e to’alima, lea na tutula’i i luma o le Fa’amasinoga Fa’aitumalo, i le amataga o le vaiaso.
Na maua i suesuega a leoleo, le fa’ao’olima o le to’alima lea, ii se tina matua ma sana tama, e mafua, ona o fanua.
E toalua ni tina ma ni fanau talavou na taofia ma tu’uaia i le moliaga o le fa’atupu vevesi i nofoaga faitele atoa ai ma le fa’ao’olima i le tulaga tolu.
O tina e to’alua na aofia ai Sema Lemalu ma Le’aniva Fanene-Saifoloi, lea le te’ena tuuaiga faasaga ia te i latou, tau ala atu i le latou loia o Mark Ude.
Ina ua maea le iloiloga muamua sa faia a i latou nei i le vaiaso nei na toe tatala ai loa i latou uma i tua mai le toese i lalo o ni poloaiga a le faamasnoga e ao ona latou usitai ma mulimuli i ai, e faatali ai le isi iloiloga lea ua faatulaga e faia i le aso 17 Fepuari.
MAUA I TOTONU O LE POTU O SE TAMA’ITA’I
O le alii lea o lo o tu’uaia e le malo i lona ulufale fua i totonu o le potu moe o se tamaitai i Fagaitua, ua molia nei i le moliaga mama o le fa’atupu vevesi i nofoaga faitele ma le fa’amoemoe o le malo, e ono i ai nisi moliaga fa’aopoopo latou te toe failaina.
I fa’amaumauga a le fa’amasinoga o lo o taua ai e fa’apea, na alu atu lava le alii o Lagovai Isamaeli, 24 tausaga mai Auto, ina ua matua ova lava lona ‘ona, ma alu i totonu o le fale o se aiga i Fagaitua, ma alu ii totonu o le potu o se tamaitai o lo o moe.
E le i iloa e le teineititi le mea na tupu peitai o lona tina na ia lagonaina le taimi na alu atu ai Isamaeli i totonu o le potu o lana tama, ma ia vala’au loa leoleo. Na fa’amatala e le tina, e le masani latou ma le alii lea, e le iloa foi le mafua’aga na ala ai ona alu atu i totonu o le potu o lana tama.
Na te’ena e Isamaeli le moliaga mamafa lea ua tuuaia ai o ia e le malo.
MATTHEW YANDALL
Ua talia e le Fa’amasinoga Maualuga le talosaga na fa’aulu e le tamaitai loia o Ruth Risch-Fuatagavi, lea o lo o tulai mo Matthew Yandall, ina ia toe tolopo le uluai iloiloga a le ua molia, ona o lo o fa’aauau pea talanoaga ma le malo mo se maliliega aufaatasi e faamuta ai lenei mataupu.
Ina ua vala’auina le uluai iloiloga a Yandall i le vaiaso nei, na fa’ailoa ai e lana loia i le faamasinoga, e lei i ai se maliliega ua mafai ona sainia e itu e lua i le taimi nei. O Yandall o loo tuuaia i le moliaga mama o le faaoolima i le tulaga lua, ona o le faalavelave lea na tulai mai i le vaiaso mulimuli o le masina o Tesema 2011, ina ua ia faaoolima i lana uo teine e pei ona tuuaia ai o ia e le malo, i le maea ai lea o se taugaupu na tulai mai i lo la va, ma taofia ai loa le tamaitai i le falemai ona o le tulaga matuia i ona manu’a.
O loo teena e Yandall tuuaiga faasaga ia te ia, ma ua faatulaga lana uluai iloiloga e toe valaauina i le aso 22 Fepuari.
MAEA FUSUAGA AE MOLIA FANAU AOGA I LE TULAFONO
Mai le silia i le toa 20 fanau aoga mai le Aoga Maualuga a Tafuna na taua le aafia i se fusuaga tele sa faia ma tamaiti aoga mai Vaitogi ma Nuuuli i le vaiaso na tea nei, na faaiu puta ai le olaga aoaoina ina ua faamalolo le tumau le silia i le toa 20 o i latou nei, e aofia ai le tusa ma le toa 10 ua tietie ai moliaga a le malo i o latou tumua’i.
O lea vevesi na tulai mai i totonu o le lotoa o le aoga i le vaiaso na tea nei, ma taofia ai loa e leoleo tamaiti aoga e toa 11, lea na tutulai ai loa i latou nei i luma o le faamasinoga faaitumalo, ma latou teena ai tuuaiga o le faatupu vevesi i nofoaga faitele, e ui o loo faaauau pea suesuega a le malo pe ono i ai ni moliaga faaopoopo e faia faasaga i nisi o i latou nei.
Na taua e le tamaitai loia sili lagolago o Terri Bullinger, o le vevesi na amata mai e ni tamaiti aoga toalaiti i totonu o le fale taaalo a le aoga, pe tusa o le itula e 7:00 i le taeao, peitai na faaiu ina ua toatele fanau aoga na aafia ai, ma iu ina manu’a ai se tasi o faufautua a le aoga ao taumafai e faatoa filemu le vevesi.
Na taua e Bullinger e faapea, i le ripoti mai le Ofisa o Leoleo e tusa ai o le faalavelave na tulai mai, o loo taua ai le manunu’a o ni alii aoga se toatolu, o le isi toatasi na gau lona vae ae o le isi na manu’a ona foliga.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Autu o Lesona
1.O le Tala Lelei eFa’avavau2.O Feau a Agelu e To’atolu3.O le Isi Agelu4.Fa’ailoga o le I’uga o leLalolagi5.O le Taimi o Puapuaga6.O Ulua’i Mala e Lima7.O le Mala lona Ono ma lelona Fitu8.O le Toe Afio Fa’alua Maio Iesu9.O le Mileniuma10.O le Tulaga e O’o i Tagataua Feoti11.O le Toe Tutū Mai o Ē uaOti12.Ua Fa’aumatiaina leAgasala ma Ē agasala13.O le Lagi Fou ma leLalolagi Fou
Lesona Fa’ale-Tusi Paia ole Sapati,
o loo fa’avae atoa lava ile Tusi Paia ma le Agaga oValoaga e aunoa ma ni manatufa’aopoopo. O siitaga ua matuāfa’apupu’u lava ina ia maua aimanatu manino ma le tu’usa’o. O puipui o loo fa’aaogaina i nisi otaimi ina ia mautinoa ai le manino,malamalama ai i le autu o lemanatu o loo talanoaina, mafaigofie ai ona faitau. Ua matuāfautuaina lava le su’esu’eina atilio tusi o loo aumaia ai la tatoulesona.
Lesona Fa’ale-Tusi Paia o le Sapati,
(USPS 005-118), Vol. 85, No
.
4, Oketopa-Tesema, 2009. Saunia i kuata taitasi e leMatagaluega a le A’oga o le Sapati a leFa’agaioiga Toe Fuata’i Aso Fitu o le ToeAfio Mai Koneferenisi Aoao. Aiā oMeatotino © 2009, lomia ma tufatufaina e leReformation Herald Publishing Association,5240 Hollins Road, Roanoke, Virginia24019-5048, USA.
•
AMERIKA MA CANADA
•
AUSETALIA
•
SAMOA


text:
Titina le ua toe folafola le fasioti o le fafine
O le alii lea o lo o tuuaia e leoleo i le fasiga o lona toalua e ala i le titina o lona ua, po foliga, ato i lalo ma folafola lona fasiotiina o ia, ua taofia nei e le faamasinoga i le falepuipui e faatasi ai suesuega a leoleo o lo o faaauau, ma iloilo ai pe i ai ni moliaga mamafa e ono faia faasaga ia te ia.
O lo o taua foi i faamaumauga a le faamasinoga e faapea, ina ua faailoa e le fafine i lona toalua o le a ia viliina le Ofisa o Leoleo, sa faailoa i ai e le ua molia e faapea, e le popole i ai aua o le leoleo lava e alu atu ia te ia na te fanaina.
O le a le mafai ona faalauiloa le igoa o le sifi lea ona o puipuiga lava i lalo o le tulafono, ina nei mafai ai ona iloa ma lona toalua o lo o aafia i lenei mataupu.
Ae tusa ai ma faamaumauga a le faamasinoga o lo o taua ai e faapea, o le taimi lava na maua ai le avanoa o le fafine e alu ai i lona aiga pe tusa o le itula e 5:00 i le vaveao o le Lua, 20 Novema 2012, o le taimi foi lea na ia viliina ai loa le Ofisa o Leoleo ma faailoa i ai gaioiga sa faia e lona toalua ia te ia.
Na faamatala e le fafine i leoleo e faapea, a’o alu atu i le taavale ua manava i le afiafi lea, na te’i i le talotalo atu o lona toalua o lo o nofonofo i le Falema’i Tua i Leone ia te ia.
Na tu le taavale ona savali mai lea o lona toalua ma fai atu ia te ia, e oso i le isi nofoa ae avatu le taavale na te aveina.
Fai mai le fafine, na faatonu o ia e lona toalua e alu i fafo ma le taavale, peitai na faateia o ia ina ua mau le ua molia i lona lauulu ma toso o ia i fafo, faatasi ai ma po e tolu na tau i ona foliga.
Fai mai faamaumauga a le faamasinoga, na faaauau ai lava lea ona fai o amioga a le ua molia i lona toalua, e ala i lona fasiina lea o ia, titina le ua, togi i lalo o le palapala atoa ai ma le folafola o lona fasiotiina o ia.
O le isi gaioiga na faia e le ua molia o lona ave lea o lona toalua i le latou fale ma loka ai o ia i le po atoa i totonu o lona potu seia aulia le itula e 5:00 i le vaveao ina ua maua le avanoa o le fafine e sola ese ai, o lea na ia faafesootaiina ai loa le ofisa o leoleo mo se fesoasoani.
Na faailoa e si fafine i leoleo e faapea, na mafua ona ia faia mea uma na faatonu ai o ia e lona toalua, o lona fefe lea ina ne’i i ai se isi mea matuia e faia e le tamaloa ia te ia.
E le’i maua e leoleo le ua molia ina ua latou sailia o ia i le vaveao lea, ma ina ua latou faailoa i le fafine ua latou fiu e su’e lona toalua, sa fefe le fafine ma ia toe talosaga i leoleo ina ia o pea e saili lona toalua.
Fai mai faamaumauga a le faamasinoga, na iloa lelei e leoleo le fefe o le fafine i lona toalua ona o mea sa ia faia ia te ia.
O lo o taua foi i faamaumauga a le faamasinoga e faapea, ina ua faailoa e le fafine i lona toalua o le a ia viliina leoleo, ae na tali i ai le ua molia, e le popole i ni leoleo, o le taimi foi e o atu ai leoleo e su’e ia, na te fanaina ai ma le leoleo.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
O le afiafi o le Aso Faraile na tea nei, na faatautaia ai le Tauvaga Tausala o Samoa, aua le sailia o se tamaitai o le a tulai mai e fai ma sui o Samoa mo le tauvaga Tausala o le Pasefika, mo le 2013-2014.
O le tamaitai Tausala o Susana Fanueli, 23 tausaga, ua tulai mai na tau’aveina le pale o le Tausala o Samoa mo le 2013-2014, e sui i le tamaitai o Janine Tuivaiti, lea ua maea lona tofiga i lenei tausaga. O lea tauvaga tele, na faataunuuina lea i le Hall a tupulaga a le EFKS i Sogi.
I le maea ai o le tauvaga na ia saunoa mai ai ua lagona le faageetia ma le mafanafana o lona loto, ae le gata i lea, o le maua lea e ia o le tooa i taimi uma.
“E momoli atu lau faafetai i lou aiga, o au uo ma lau aufaigaluega atoa mo le lagolagoina o au lea ua mafai ai ona ou tulai mai e avea ma Tausala o Samoa mo lenei tausaga,” o lana saunoaga faatopetope lea i le maea ai o le tauvaga.
Na ia saunoa foi o le a ia galue malosi mo lenei tausaga ma le tausaga fou, ao avea ai o ia ma amepasa i totonu o le atunuu.
O le tamaitai ua faapaleina mo le Tausala o Samoa mo lenei tausaga, o le alo o Lupematasila Reti ma le tina o Legaasa Fanueli.
O ia o se tamaitai tuai o le Kolisi o Samoa, ma sa fa’amanuiaina o ia e ala i se fa’ailoga sikolasipi e suesue ai mo aoaoga i totonu o le Iunivesite a Victoria i Ueligitone i Niu Sila. O loo glaue nei Susana o ia o se Pule ma Suetusi sili a le Malo mo le taimi nei.
“Matou te ave le faafetai i le Atua, ona o lona alofa ua mafai ona faaiu lenei tauvaga ma le fiafia. Ou te faafetai foi i si au tama o Sana, ona o lona faaeaea aiga, ua mafai ai ona avea o ia ma tamatai Tausala o lenei tausaga” o le fa’amatalaga lea na tuuina mai e le tina o Lagaasa, ma lona mimita tele.
O fa’ailoga na manumalo ai le tamaitai o Susan, o le Ata Lelei ma le taleni.
O le tamaitai na mauaina le tulaga muamua, o Muliagatele Renera Thompson, o ia foi lea o le Tausala Samoa mai Ausetalia. O ia lea na mauaina le manumalo i le Puletasi ma le Ofu Faaleaganuu.
O le tulaga lua na mauaina lea e le tamaitai o loo lagolagoina lea e le Mahealani Islan Wear, le tamaitai o Teagan Martha Moore, o ia foi lea na manumalo i le Ofu taele ma le Taligafesili.
O le tulaga tolu, na sola ai le tamaitai o loo lagolagoina lea e Samoa Lokostyle, Isabel Chadwick, na manumalo i le Miss Personality.
O le fa’ailoga o le Internet, na maua lea e le tamaitai o loo lagolago e le Veronica, Agnes Warren ma le tamaitai o loo lagolago e le Lavashe Couture na ia mauaina le fa’ailoga o le National Tourism, Setatia Stowers Brown.


text:
The same data is available at this site. Please update your bookmarks.
Thank you, and we apologize for the inconvenience.
Please send an email to SR-SRH.Webmaster@noaa.gov with any concerns.
[Printable]
170 FZZS50 NSTU 310144 CWFPPG COASTAL WATERS FORECAST FOR AMERICAN SAMOA NATIONAL WEATHER SERVICE PAGO PAGO AS 244 PM SST SAT AUG 30 2014 AMERICAN SAMOA COASTAL WATERS OUT TO 40 NAUTICAL MILES INCLUDING THE FAGATELE BAY NATIONAL MARINE SANCTUARY PSZ100-311415- 244 PM SST SAT AUG 30 2014 .SYNOPSIS FOR AMERICAN SAMOA COASTAL WATERS...A STATIONARY FRONT WILL LINGER TO THE NORTH OF THE SAMOAN ISLANDS THROUGH THURSDAY. A STRONG 1035MB HIGH PRESSURE SYSTEM FAR SOUTH OF THE TERRITORY WILL CONTINUE TO DRIFT EAST SLOWLY. $$ PSZ150>152-311415- TUTUILA-AUNUU-MANUA-SWAINS- 244 PM SST SAT AUG 30 2014 ...A SMALL CRAFT ADVISORY REMAINS IN EFFECT... .TONIGHT...SOUTHEAST WINDS 20 TO 25 KT WITH HIGHER GUSTS. SEAS 9 TO 12 FT. ISOLATED SHOWERS. .SUNDAY THROUGH TUESDAY...SOUTHEAST WINDS 15 TO 20 KT. SEAS 7 TO 9 FT. ISOLATED SHOWERS. .TUESDAY NIGHT THROUGH THURSDAY...EAST WINDS 15 TO 20 KT. SEAS 5 TO 7 FT. ISOLATED SHOWERS. THE NEXT SCHEDULED FORECAST WILL BE ISSUED AT 1000 PM SST. FOR THE OTHER FORECASTS AND MODEL DATA GO TO OUR WEB PAGE HTTP://WWW.PRH.NOAA.GOV/SAMOA && TALA O LE TAU MO GATAIFALE O AMERIKA SAMOA .VAAIGA LAUTELE O LE TAU...O LE A TUMAU PEA UIGA LOULOUA O LE TAU I MATU O LE ATUSAMOA. O LE A AGA`I LEMU I SASA`E PEAU MAMAFA O LE EA O LOO MAMAO I SAUTE O LE ATUNUU. ...O LOO FAAAUAU PEA FAUTUAGA MO VA`A LAITI... .PO NANEI...SAVILI MAI SAUTE I SASA`E E 20 I LE 25 NOTE MA E AGI FAATA`UTA`U I TAIMI. SAMI E 9 I LE 12 FUTU. E TAAPE NAI TIMU. .ASO SA E OO I LE ASO LUA...SAVILI MAI SAUTE I SASA`E E 15 I LE 20 NOTE. SAMI E 7 I LE 9 FUTU. E TAAPE NAI TIMU. .PO ASO LUA E OO I LE ASO TOFI...SAVILI MAI SASA`E E 15 I LE 20 NOTE. SAMI E 5 I LE 7 FUTU. E TAAPE NAI TIMU. $$


text:
Tala o Fa’amasinoga
LOMITUSI UIAGALELEI
O le alii lea o loo tuuaia e le malo i lona sasaina lea o le ulu o le isi alii i se suo, e mafua mai i le pisapisao o ta’ifau a le alii ua manu’a a’o faia faigalotu o le afiafi, ua faatulaga e le Faamasinoga Maualuga lana faamasinoga iloilo e faia i le aso 30 Iulai.
O le alii o Lomitusi Uiagalelei o loo tuuaia e le malo i le moliaga mamafa o le faaoolima i le tulaga lua, atoa ai ma le faatupu vevesi i nofoaga faitele.
I ni nai vaiaso e lei mamao atu, sa fuafua e fofogaina ai se maliliega ua maea ona sainia e le ua molia ma le malo, peitai sa le’i mafai ona taunuu le tuuina atu o lenei maliliega, ma mafua ai loa ona faatulaga le aso e fofogaina ai le faamasinoga iloilo mo lenei mataupu.
Fai mai le malo, na avea le pisapisao o ta’ifau ao fai faigalotu i le afiafi ma itu na alu atu ai le ua molia ma se suo ma sasa ai le isi ta’ifau, ma avea ai ma itu na sau ai i fafo mai le fale le toalua o le alii ua manu’a ma fai se taugaupu ma le ua molia.
Mulimuli ane agai atu i ai le na manu’a ma tula’i mai ai loa le vevesi ina ua tu’i e le ali’i na manu’a le ua molia, ma faapea ai loa ona faaaoga e le ua molia le suo e sasa ai lona ulu, e pei ona tuuaia ai o ia e le malo.
O loo tumau pea poloaiga o loo tatala ai Uiagalelei i tua mai le toese ao faatalitali ai le aso o lana faamasinoga. O nisi o ia poloaiga e aofia ai le faasa lea ona ia toe soli se tulafono, pe toe taumafai foi e faafesootai le na aafia i lenei mataupu.
IOE CRYSTAL TE’O I ONA MOLIAGA
O le tamaitai lea sa avea ma Supavaisa i le lala o le kamupani a le DGX i le atunuu, ua ia ioeina i luma o le faamasinoga maualuga moliaga e lua e pei ona tuuaia ai o ia e le malo, o lona faaaoga faagaoi lea o tupe sa tuuina atu i lalo o lana vaavaaiga.
O se maliliega na sainia e Crystal Te’o ma le malo ma ua talia foi e le faamasinoga, na fofogaina i le vaiaso nei ma le faamoemoe e faamuta ai lenei mataupu.
I le tali ioe ai o Te’o i moliaga mamafa e lua sa ia ta’utino ai i le faamasinoga e faapea, i le va o le aso 1 Iuni 2009 ma Aperila 6 2011, sa ia faaaogaina ai i se auala faasolitulafono ni tupe mai le kamupani a le DGX sa tuuina atu i lalo o lana vaavaaiga, a’o avea ai o ia ma Supavaisa o le lala o lea kamupani i Pago Pago.
Na ta’utino Te’o e faapea, ao galue i le DGX, e le gata sa ia faaaogaina ni tupe e totogi ai se taavale rental sa ia faaaoga mo ia lava, ae sa ia faaaogaina foi isi tupe e utu ai le taavale rental lea i se tasi o pamukesi, ma o ia gaioiga uma sa ia faia e le tusa ai ma ala o le tulafono.
I se vaega o le maliliega na sainia e Te’o ma le malo, ua malie ai le ua molia o le a ia toe totogiina uma le tupe a le DGX sa ia faaaoga faasolitulafonio e totogi ai lana taavale rental ma toe utu ai fo’i.
Ua manatu loia o le a faatalitali le tuuina atu o ni a laua faafinauga mo se faasalaga mama o Te’o, sei maea ona tapena muamua e le Ofisa Faanofovaavaaia se ripoti e uiga i lenei mataupu, peitai ua malamalama ma iloa e Te’o, tusa lava pe talosaga atu loia i le faamasinoga mo se faasalaga mama mo ia, e pule le faamasinoga pe talia pe teena foi ia fautuaga.
Ua ia malamalama foi, e le mafai ona toe suia lana tali ioe ua tuuina atu pe afai e tuuina mai se faasalaga a le faamasinoga ae le tusa ai ma lona mana’o.
O loo taofia pea i le toese i Tafuna Te’o e faatali ai le aso 3 Aokuso lea ua faatulaga e lau ai lona faasalaga.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tala Mai Samoa
KOLENI LE TALAVALU NOFOAGA IUNI LAKAPI A SAMOA I TUANAIMATO
O le vaiaso atoa lenei sa faagasolo ai koleniga faapitoa a le au fili lakapi taitoafitu a Amerika Samoa lea ua faaigoaina o le Talavalu, i le nofoaga mo koleniga faapitoa a le iuni Lakapi a Samoa i Tuanaimato, le High Performance Unit Program. Na faaalia e le taitaimalaga, o ia foi o se sui o le komiti faafoe o le Iuni Lakapi a Amerika Samoa, le susuga Peseta Sa Mavaega e faapea, ua tele se aoga o lenei vaiaso i a latou tapenapenaga.
Na ia faaalia foi lona agaga faafetai i le taitaifono ma le laulauafono o le iuni lakapi a le Teritori, lea o lo o taitaifono ai le afioga Kovana Togiola Tulafono mo le sailia o lenei avanoa atoa ai ma le faatupeina o le malaga mai o le au. Na ia faafetaia foi le taitaifono ma le laulauafono o le iuni lakapi a Samoa mo le talisapaia ma le saunia o koleniga faapitoa mo le au a le Teritori.
Na saunoa le alii faiaoga, le susuga Leota Setefano Fata, ua matua tele le aoga o koleniga faapitoa ua maua e le au i lenei vaiaso aua le sauniuni atu i le taamilosaga taitoafitu o le Oceania i Ausetalia i le faaiuga o le masina nei. Na faaalia e Leota, e le gata i koleniga tuufaatasi a le au sa faatautaia e sui eseese o le iuni lakapi a Samoa e pei o le susuga Stephen Betham, Faamaoni Lalomilo, Lilomaiava Taufusi Salesa, Fepuleai Selefuti Patu, Paepae Stan Toomalatai ma Tuala Matthew Vaea. Fai mai a ia, eseese uma lava itu sa taulai i ai ia koleniga, ma sa faatautaia foi e le alii o lo o gafa ma koleniga faapitoa a le iuni lakapi a Samoa, le susuga Michael Deasy ia ni feiloaiga ma sui taitoatasi o le au e faatalanoa ai o latou malosiaga ma vaivaiga. E pei ona silafia, o le susuga Leota Setefano Fata nao le pau lea o se sui mai Amerika Samoa sa filifilia i le Manu Samoa i le 1994, ma sa ia faaalia lona agaga faafetai ma le maofa i lenei avanoa ua maua e le au taitoafitu a le Teritori e maua ai lea malamalama faaopopo i le faatinoina o le taaloga. Fai mai a ia, o le tulaga ua faaleleia atili i le latou tapenapenaga, o le itu tau puipui poo le defense.
O le aso Sa e toe taliu ai le Talavalu mo Amerika Samoa, ae malaga mo Hawaii i le po o le aso Gafua o le vaiaso fou e auai i se taamilosaga taitoafitu i Hawaii e atili faasauni ai mo le Oceania Sevens i Ausetalia i le faaiuga o le masina nei.
LATA MAI LE TUUESEESEINA O LEOLEO MA LE FALEPUIPUI
O se taimi e le o toe mamao o le a molimauina ai loa le tuueseeseina o le pulega mo le falepuipui mai le matagaluega o leoleo, e pei ona o lo o i ai nei. O se tasi lenei mataupu ua leva ona soalaupuleina e le malo amata mai i le ono tausaga talu ai, ma na faaalia e le sooupu a le matagaluega, le komesina lagolago ia Leaupepe Fatu Pula e faapea, o se fuafuaga ua taulai i ai le silasila a le malo ina ia atili faaleleia ai le tautua a ia vaega eseese a le malo. E le gata i lea, ina ia foia ai le tele o faasea ua alia’e mai i le nei vaitau i le faatautaia e le pulega o le falepuipui o le vaaiga o i latou o lo o taofia ai.
Na saunoa le alii palemia, le susuga Tuilaepa Sailele Malielegaoi, o le faamatuu atu o ia vaega eseese e lua e pulea e ni pulega se lua, o le a tupu ai o se lagona sogasoga i ia pulega ina ia siitia le tulaga o a latou tautua. Fai mai a ia, e pei foi ona tuueseese le pulega o le vaega o le Tinei Mu mai le matagaluega o leoleo, lea ua le toe lipoti ai le vaega o le Tinei Mu i le komesina o leoleo a ua faatino lava a latou galuega i lalo o le latou pulega. “O i tonu lava la e iloa ai le poo lelei ona faatino galuega a nei vaega eseese, aua na ona faaletonu lava tau ai ma le tuma i le ulu,” o a Tuilaepa lea. “Ae a lelei, ave le taui ua tatau ai i le tagata sa faatino ma le amiotonu lana matafaioi.”
FUAFUA FAUSIA SE TAULAGA LONA LUA ALEIPATA
O lo o i ai se fuafuaga a le malo o le a avea ai le Mata Aleipata o se tasi o taulaga tele e pei o le taulaga o lo o i Apia nei. O fuafuaga ia ua faailoa e le alii palemia, le susuga Tuilaepa Sailele Malielegaoi, e pei ona lipotia i le nusipepa a le malo, le Savali. O le taimi nei o lo o i ai le uafu faavaomalo i Aleipata, ae o lo o i ai le fuafuaga, o le a fausia ai foi ma se malae vaalele. E le o mailoa la i le taimi nei po a afea o le faataunuuina ai lea fuafuaga. Pau le tulaga ua faamautinoaina mai, o le Mata Aleipata, o le a avea lea ma se tasi o taulaga tele i totonu o le atunuu i se taimi o le lumanai.
O le taimi nei, e faalagolago ia fuafuaga i se paketi mo lenei faamoemoe, ao le tulaga lava ia i le matagofie o le Mata Aleipata e pei ona molimauina i le tele o mataaga matagofie o lo o faapea ona tulitasi e turisi faapea tagata Samoa mo tafaoga, o se tasi lea o mafuaaga e talitonu ai le alii palemia, ua talafeagai ai le Mata Aleipata ma se tasi o taulaga. E talitonu foi le alii palemia, o le a matua faafaigofie ai foi faigamalaga i le va o Amerika Samoa ma Samoa nei.
FALEPUIPUI I LE ONO TAUSAGA I LE GAOI
E 39 tausaga o se tama mai le afioaga o Letogo ma Falefa, o Malaki Tasi, ua faasalaina nei i le falepuipui mo le ono tausaga ina ua faamaonia moliaga o le gaoi. Na faaalia i faamaumauga a le faamasinoga e faapea, na ave faagaoi e lea alii ni afi vaa e silia i le $10,000 i le afi e tasi, ma e fa moliaga faapea na molia ai o ia. O isi moliaga e fa, e mafua mai lea i lona faamamateina o ni manu papalagi se fitu. E tusa ai ma faamaumauga a le itu a leoleo, e faafa ona osofai e le ua molia se papovi ma ave ai ni povi se fa, ao le isi osofaiga mulimuli na ia faamamateina ai ni manu papalagi se fa.
O le tau o le povi e tasi e tusa ai ma faamaumauga a le itu a leoleo, e silia ma le $1,000. Na maua e le faamasinoga e faapea, e le o se taimi muamua lea ua faia ai e lea alii lea solitulafono o le gaoi. E iva tausaga na talosagaina e le itu a leoleo e nofosala ai o ia i le falepuipui. Peitai na toesea e le alii faamasino, le afioga Alo Vaepule Vaemoa Vaai ia tausaga e tolu ona o lona vave ioeina o nei moliaga e valu faasaga ia te ia, ae totoe ai tausaga e ono lea o le a nofosala ai o ia i le toese i Tafaigata.
SAINI LE KONEKARATE A TIM CAHILL E TAALO AI MO LE RED BULL A NIU IOKA
Ua sainia nei e se tasi o alo o Samoa ua lauiloa i le lalolagi i le taaloga o le soka, le susuga Tim Cahill, se konekarate e taalo ai i le kalapu soka o le Red Bull mai Niu Ioka i Amerika. O lenei alii o Tim Cahill o se palagi Ausetalia lona tama ao le Samoa lona tina ma sa soifua mai o ia i Ausetalia. Na lipotia mai le le mananao o le pulega ma sui o lana kalapu tuai o Everton i Ausetalia e motusia le latou mafutaga ma lea alii, peitai na faaalia e Cahill, ua ia malie i lea konekarate ma le kalapu a le Red Bull i Niu Ioka ina ia saili ai se manuia o ia ma lona aiga.
E $1.5 miliona tala Ausetalia le konekarate ua taalo ai nei Cahill mo lea kalapu i Amerika, ma ua faaalia le agaga faafetai o le faiaoga a lea kalapu ina ua talia e Cahill le latou ofa e taalo ai mo le latou kalapu. Na lipotia mai i upega tafailagi le fiafia o Cahill i lea kalapu aemaise le tupe tele ua taalo ai i lea kalapu i Amerika. Fai mai a ia, e talitonu ua ia faia le faaiuga sao aua le atinaeina o lana taalo aemaise se lumanai manuia o ia ma lona aiga.
O Tim Cahill na amata taalo i le taaloga o le soka i Samoa nei ma muamua foi taalo i taaloga soka faavaomalo i le aufili a Samoa, o se tulaga na umi se taimi o talosagaina ai e le asosi soka a Ausetalia le pulega o le taaloga i le lalolagi, le FIFA, ina ia faatagaina lea alii e taalo mo le au fili a Ausetalia. Sa taalo foi o ia i le au a Ausetalia lea sa tausinio i taaloga o le Olemipeka i le 2008.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tausala Lalelei o le atu Solomona
Silia ma le 10 tausaga e lei toe avea se Tausala Samoa ma Tausale o le Pasefika
O le tausaga fou e atoa iai le 11 tausaga e le i toe faapaleina lava se Tausala Samoa e avea ma tausala a le Pasefika i Saute. Na o le faafa lava ona manumalo Samoa i le pale o le lalelei o le Pasefika.
I le talimalo ai o le atunuu i le sailia o le tausala o le Pasefika i Saute i le faaiuga o le vaiaso na sei mavae atu nei, na faamanatuina ai foi ma le atoaga o le 25 tausaga talu ona faavae mai lenei tauvaga, o se tofa na a’e i taitai o le malo ma amatalia ai i le 1987.
I le manumalo ai o le Tausala mai i Fiti ia Alisi Rabukawaqa i le tauvaga i le po o le Aso Toonai na sei mavae atu i le malae taalo numera tasi i Tuanaimato, o le faa 2 a’i lea ona manumalo o Fiti.
O loo sili pea Rarotonga i le faafitu ona manumalo a latou tausala, sosoo ai Amerika Samoa i le faalima ona pale i le tofiga, Samoa i le faafa, o Tahiti, Niue ma Fiti e ta’i lua, Samoa Hawaii e tasi, Samoa Niu Sila e faatasi, ma Tonga e faatasi foi.
I le tauvaga i le po o le Aso Toonai, e le’i faamanuiaina le tausala a Samoa, le tamaitai o Olevia Ioane i se faailoga. O le tulaga 5 na maua lea e Rarotonga, tulaga 4 o Papua Niu Kini, tulaga lima o Tonga, tulaga 2 o Hawaii ma le Tausala o le Pasefika 2011- 12, o le tamaitai Fiti, na tauaaoina atu ai le pale e le Tausala o le Pasefika ua maea nei lona tofiga, le tausala Rarotonga, le tamaitai ia Joyana Meyer, e iai sona pito Samoa.
O le tauvaga Tausala a le pasefika mo le tausaga fou, o le a tali malo ai Amerika Samoa.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.